Pemandu lori pandu lawan arus di Linkedua sebabkan kemalangan ditahan

JOHOR BAHRU: Seorang pemandu lori dipercayai memandu melawan arus di Kilometer 5.5 Lebuh Raya Linkedua, Iskandar Puteri sehingga menyebabkan kemalangan, ditahan petang tadi.

Ketua Polis Daerah Iskandar Puteri, ACP Rahmat Ariffin berkata, lelaki berusia 41 tahun yang didapati di bawah pengaruh alkohol itu, ditahan pada pukul 4.40 petang tadi bagi membantu siasatan.

Beliau berkata, terdahulu pihaknya menerima laporan kemalangan membabitkan sebuah lori dengan dua buah kereta jenis Mercedes Benz dan Nissan Almera kira-kira 4.30 petang.

Rahmat berkata, siasatan awal mendapati kemalangan dipercayai berlaku apabila pemandu lori berkenaan dalam perjalanan dari Kulai menghala ke Pelabuhan Tanjung Pelepas.

“Apabila sampai di kawasan rehat dan rawat (R&R) Gelang Patah menghala ke Selatan, pemandu lori berkenaan telah terlepas susur ke Pelabuhan Tanjung Pelepas.

“Pemandu lori itu memandu melawan arus untuk masuk semula ke susur Pelabuhan Tanjung Pelepas,” katanya dalam satu kenyataan, malam ini.

Rahmat berkata lori yang dipandu di lorong paling kanan melawan arus dan bertembung dengan dua kereta jenis Mercedes Benz dan Nissan Almera, yang berada di laluan tersebut.

Rahmat berkata, pemandu kereta Mercedes Benz yang mengalami kecederaan pada bahagian leher dan kaki, dibawa untuk rawatan lanjut di Hospital Sultanah Aminah.

Beliau berkata, kes disiasat di bawah Seksyen 44 (1) Akta Pengangkutan Jalan 1987.

Terdahulu, tular sebuah video di media sosial berdurasi 50 saat menunjukkan sebuah lori yang dipandu melawan arus di Linkedua. – BERNAMA


‘Kembang juga maggi tu’ – Azza Elite cuba pakai purdah, Noorkhiriah tunjuk cara mudah

CYBERJAYA: Gelagat Azza Elite yang cuba untuk makan dengan memakai purdah sambil ditunjuk ajar oleh Noorkhiriah undang ketawa netizen yang melihatnya.

Baru-baru ini, perkongsian di TikTok Azza Elite atau Nor Azzarima Zawari, melihatkan dia sedikit kekok untuk makan sambil mengenakan purdah.

Dalam video tersebut, Noorkhiriah dilihat mengajar cara yang betul untuk makan selepas melihat Azza terkial-kial memasukkan makanan ke dalam mulut.

Malah, selepas diajar berkali-kali, Noorkhiriah menyuruh Azza untuk membuka purdah disebabkan makanan yang dipesan mereka iaitu Maggi sudah kembang.

Menurut Noorkhiriah, selesai majlis ilmu, mereka singgah di sebuah kedai makan untuk menjamu selera. Oleh kerana Azza masih belum biasa berniqab, ianya menjadi sedikit rumit dan kekok untuk Azza menyuapkan makanan ke mulutnya. Bak kata Noorkhiriah, sampai kembang maggi tetap tidak sampai ke mulut makanannya itu.

Menjengah di ruangan komen, rata-rata netizen berkongsi pengalaman yang sama sewaktu mula berpurdah serta ada yang mendoakan mereka berdua sentiasa istiqamah.

“Mula-mula saya pakai niqab dan purdah, bila makan saya buka, pastu pakai balik, lama-lama dah pandai. Bila dah pakai, bila buka rasa lain. Ada rasa malu yang sangat-sangat tebal,” kongsi netizen.

“Pertama kali pakai niqab suap makanan tak masuk mulut. Berterabur makanan atas baju. Sekarang Alhamdulillah dah 5 tahun tetap kekal pakai ketika makan,” tulis netizen.

“Baguslah ada kawan supportive macam ini, walaupun kadang mulut dia macam sarcasm je. Teruskan istiqamah,” luah netizen.

Oleh: AIN JAPRI (Pelatih USM)

Author

Media Variasi

View all posts

View all posts


Rakyat Malaysia terperangkap dalam perang ketika ziarah keluarga mentua di Gaza selamat

KUALA LUMPUR: Wanita warga Malaysia yang terperangkap di wilayah Khan Younis, Gaza, sudah menghubungi pihak Kedutaan Malaysia dan dimaklumkan proses evakuasi sedang diuruskan.

Nurul Ain Haron, 37 yang tinggal di Emiriah Arab Bersatu (UAE) bersama suaminya Mohamed Adnan Shaat 33, memberitahu, beliau sekeluarga berada di Gaza kerana bercuti.

“Suami sudah sembilan tahun tidak bertemu keluarganya di sini. Kami diberikan rezeki untuk pulang ke sini, namun tidak sangka keadaan jadi begini.

“Maaf,Internet terputus, bateri saya juga sudah habis sebab disini tidak ada bekalan elektrik. Bekalan sudah terputus sejak dua hari lepas,” katanya dalam mesej suara yang dikirim melalui aplikasi WhatsApp kepada BH.

Nurul Ain berkata, beliau sudah menghubungi Kedutaan Malaysia di Jordan dan dimaklumkan ada perancangan untuk membawanya keluar.

“Mereka kata akan ambil masa, keadaan di sini memang teruk sangat dengan bedilan bom tak berhenti.

“Alhamdulillah. Alhamdulillah kami selamat. Kami ahli keluarga ramai, lebih daripada 15 orang di sini,” katanya.

Beliau meminta rakyat Malaysia terus mendoakan keselamatan mereka di Gaza dan memberi tekanan kepada Israel supaya bantuan kemanusiaan dapat disalurkan kepada penduduk.

Sebelum ini BH melaporkan Nurul Ain berkongsi video keadaan yang perit di Gaza.

Dalam video berdurasi lebih seminit itu, Nurul menunjukkan keadaan penduduk Gaza yang terputus bekalan air dan elektrik, terpaksa mencari sumber lain demi kelangsungan hidup mereka di wilayah terkepung itu selepas beberapa hari diserang secara berterusan tentera Israel.

Lebih 250,000 penduduk Gaza kini terpaksa berlindung di kawasan sekolah kendalian Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) selepas kediaman masing-masing musnah dalam serangan bom berterusan Israel. – Berita Harian

Author

Media Variasi

View all posts

View all posts


Piala FA: Penentuan sepakan penalti bawa KL City ke pentas final

KUALA NERUS: Kuala Lumpur (KL) City FC mara ke pentas final Piala FA 2023 selepas menewaskan Terengganu FC (TFC) 4-2 menerusi penentuan sepakan penalti setelah kedudukan terikat tanpa jaringan pada perlawanan separuh akhir di Stadium Sultan Mizan Zainal Abidin (SSMZA), di sini, malam tadi.

Kemenangan itu menyaksikan skuad kendalian Bojan Hodak bakal berdepan juara bertahan Piala FA musim lepas, Johor Darul Ta’zim (JDT) atau Selangor FC yang beraksi dalam satu lagi aksi separuh akhir di Stadium Sultan Ibrahim (SSI), di Iskandar Puteri, malam Isnin

Skuad Penyu yang dikendalikan Habib Haroon bermula garang apabila melancarkan serangan seawal minit pertama, namun rembatan Ivan Mamut berjaya digagalkan penjaga gol, Muhammad Azim Al Amin Kamaruddin.

KL City yang hadir selaku pasukan pelawat bangkit membalas serangan, malangnya percubaan Sebastian Avanzini pada minit kesembilan tersasar di sebelah kanan gawang.

Pada minit ke-11, Terengganu memperoleh peluang keemasan untuk mencetak gol pertama, sayangnya rembatan jarak jauh Habib sedikit tersasar di sebelah kanan gawang.

Terengganu yang menguasai permainan berjaya menghasilkan peluang pada minit ke-27 dan ke-35, namun kedua-dua percubaan gagal diterjemahkan dalam bentuk jaringan.

Pada masa kecederaan babak pertama, Mamut sekali lagi hampir meletakkan skuad Penyu di depan, namun rembatan padunya berjaya ditampan Muhammad Azim Al-Amin.

Bersambung babak kedua, masih tiada jaringan dihasilkan oleh kedua-dua pasukan sehingga memaksa perlawanan diheret ke masa tambahan.

Pada masa tambahan selama 30 minit, kedua-dua pasukan yang melancarkan serangan bertali arus masih gagal meledak sebarang gol sehingga membawa ke penentuan sepakan penalti yang memihak kepada skuad The City Boys. – BERNAMA


Kenderaan tentera Israel mula berundur dari Hospital Al-Shifa Gaza

BANDAR GAZA, Palestin: Tentera Israel mengundurkan beberapa kenderaannya dari Kompleks Perubatan Al-Shifa di Bandar Gaza sambil meninggalkan beberapa tentera di dalam, sumber di hospital memberitahu Anadolu pada Rabu.

Sumber itu, yang enggan menyebut nama atas sebab keselamatan berkata, beberapa tentera kekal di dalam bangunan, serentak dengan pemberhentian tembakan dan suasana menjadi lebih tenang.

Dia menyatakan bahawa mereka yang berada di dalam hospital tidak boleh keluar kerana tentera Israel menembak apa-apa sahaja yang bergerak.

Tentera Israel dilaporkan menangkap sejumlah orang yang kehilangan tempat tinggal, pesakit dan keluarga mereka, membawa mereka ke lokasi yang tidak diketahui.

Sumber itu menjelaskan lagi bahawa tembakan Israel menyasarkan salah satu bahagian kompleks dari barat daya berhampiran bangunan bersalin, dan “kami tidak dapat menentukan sasaran dengan tepat kerana tidak boleh untuk bergerak sama sekali.”

Mengenai bilangan orang yang berada di dalam kompleks itu, beliau berkata, ia berjumlah kira-kira 700 pesakit dan cedera, 650 kakitangan perubatan dan 1,000 individu yang kehilangan tempat tinggal.

Terdahulu pada Rabu, sumber perubatan di dalam hospital memberi amaran bahawa perkhidmatan perubatan telah berhenti sepenuhnya, menimbulkan kebimbangan mengenai bahaya kematian yang akan berlaku bagi yang cedera dan pesakit.

Pada Rabu, tentera Israel menyerbu Kompleks Perubatan Al-Shifa selepas mengepungnya selama beberapa hari.

Kompleks ini menempatkan orang awam yang telah berpindah dari rumah mereka akibat serangan udara Israel yang berterusan di kawasan itu. – Anadolu

Author

Taufik Asmady Abdul Aziz

View all posts

View all posts


PRN: “Tiada debaran kekalahan” – Sanusi

SIK: Penyandang kerusi Dewan Undangan Negeri (DUN) Jeneri, Datuk Seri Muhammad Sanusi Md Nor yakin tiada berlaku kekalahan besar melibatkan Perikatan Nasional (PN) di Kedah.
Menurut Muhammad Sanusi, hasil pemerhatian beliau mendapati, gelombang PN di Kedah masih kukuh dan mampu bertahan.

“Saya optimis akan capai kemenangan, debaran kalah itu tiada.

“Biasanya kalau tengok suasana berdebar-debar mungkin kalahlah… kita pantau bukan hari ini sahaja (hari undi) malah sejak dua tiga hari yang lepas gelombang sambutan amat baik dan saya harap ia diterjemah ke kertas undi.
“Saya yakin menanglah,” katanya ketika ditemui pemberita selepas mengundi di Sekolah Kebangsaan Bandar Baru Beris Jaya, di sini, pada Sabtu.

Mengenai potensi PN secara keseluruhan di enam-enam negeri yang berdepan PRN15, Muhammad Sanusi berkata, akan wujud beberapa tokoh besar yang tumbang.

“Seluruh negeri yang menghadapi PRN15 saya nampak gelombang PN itu besar dan akan ada beberapa ‘upset‘ di beberapa negeri.

“Setidak-tidaknya di beberapa DUN, tokoh-tokoh besar Pakatan Harapan- Barisan Nasional akan tumbang dan beberapa calon ‘underdog’ PN akan menang kita tunggulah malam ini,” katanya lagi.

Mengulas mengenai jawatan Menteri Besar (MB) Kedah pula, Muhammad Sanusi berkata, perkara itu merupakan satu proses yang berlainan yang akan diputuskan kelak.

“Yang itu saya tak tahu lagi kerana itu proses lain, ini merupakan proses untuk pengundian untuk jadi ADUN dahulu dan jawatan MB proses yang berlainan nanti,” jelasnya.

Dalam masa sama, Muhammad Sanusi yang juga Pengarah Pilihan Raya PN menyeru orang ramai supaya keluar seramai mungkin untuk menunaikan tanggungjawab mengundi.

Beliau turut memaklumkan akan berada di Kompleks Pas Kedah malam ini bagi mengikuti proses perjumlahan undi.
Bagaimanapun, Menteri Besar itu akan memberi tumpuan di kawasan Jeneri terlebih dahulu sebelum bergerak menuju Kompleks Pas Kedah. – Astro Awani

Authors

Media Variasi

View all posts

Diyana Rahip

View all posts

View all posts

View all posts


Banjir Perak: 50 mangsa dipindahkan ke PPS

SLIM RIVER: Seramai 50 penduduk terdiri daripada 20 keluarga dipindahkan ke pusat pemindahan sementara (PPS) rentetan kawasan perumahan mereka di Taman Slim Permai, di sini, ditenggelami banjir, awal pagi tadi.

Jurucakap Jabatan Bomba dan Penyelamat Malaysia (JBPM) Perak berkata, pihaknya menerima maklumat berhubung kejadian banjir itu kira-kira jam 1.30 pagi.

Menurutnya, pasukan dari Balai Bomba dan Penyelamat (BBP) Slim River bergegas ke lokasi sebelum membantu memindahkan mangsa banjir terbabit ke PPS Sekolah Kebangsaan (SK) Slim River dengan menggunakan lori dan kenderaan pacuan empat roda.

“Ada juga mangsa banjir yang berpindah sendiri ke kawasan selamat selepas menyedari kawasan perumahan itu mula dinaiki air.

“Operasi tamat jam 3.07 pagi tadi,” katanya seperti dilapor Berita Harian hari ini.

Tegasnya, pihak bomba akan terus membuat pemantauan secara berkala di kawasan berkenaan.

Author

Diyana Rahip

View all posts

View all posts


Bantuan terus diberi kepada rakyat meskipun tidak melalui Ahli Parlimen – PM

KUALA LUMPUR: Perdana Menteri, Datuk Seri Anwar Ibrahim menegaskan kerajaan menyalurkan semua bantuan terus kepada golongan yang memerlukan termasuk mangsa banjir meskipun ia tidak disalurkan melalui Ahli Parlimen.

Mengambil contoh peruntukan RM50 juta untuk keperluan banjir di Johor, Anwar yang juga Menteri Kewangan menjelaskan ia disalurkan kepada mangsa banjir dan bukannya kepada negeri yang terkesan akibat bencana itu.

“Macam di Johor, RM50 juta diberi kepada yang memerlukan.

“Peruntukan Parlimen walaupun belum sampai pada Ahli Parlimen, ia (bantuan) sampai ke bawah (rakyat),” katanya kepada pemberita selepas menghadiri Pameran Hari Kraf Kebangsaan 2023 di Kompleks Kraf di sini, hari ini.

Anwar berkata demikian ketika mengulas cadangan Ahli Parlimen Pagoh, Tan Sri Muhyiddin Yassin yang meminta kerajaan memberikan peruntukan sekurang-kurangnya RM300,000 kepada semua Ahli Parlimen termasuk daripada pembangkang bagi membolehkan mereka menyalurkan bantuan segera kepada mangsa banjir di kawasan masing-masing.

Muhyiddin juga mencadangkan bantuan segera banjir RM50 juta kepada Johor dinaikkan kepada RM100 juta.

Perdana menteri berkata, kerajaan akan membelanjakan peruntukan RM50 juta terlebih dahulu dan ia disalurkan terus kepada mangsa banjir tanpa melalui pelbagai peringkat.

“Lagipun kos kita tiada komisen jadi ia terus kepada mangsa. Projek tebatan banjir disegerakan. Sebenarnya kalau ikut di Johor dah cecah hampir RM1 bilion termasuk projek tebatan banjir,” katanya.

Sementara itu, mengenai cadangan peruntukan RM300,000 kepada semua Ahli Parlimen, Anwar bersifat terbuka untuk berbincang dengan Muhyiddin.

Anwar yang juga Presiden PKR menempelak dakwaan segelintir Ahli Parlimen pembangkang kononnya kerajaan tidak mengagihkan peruntukan secara sama rata kepada kawasan dan negeri dikuasai pembangkang.

“Bukan tak bagi, projek jalan di kampung macam RM50 juta pun, mereka bising (kata) zalim tidak bagi kepada negeri-negeri (pembangkang). Jadi guna istilah zalim, tidak adil atau guna al-Quran itu untuk ditunggangi puak itu. Projek (negeri) tidak kurang, (kerajaan) tidak potong. Ini hanya tohmahan politik sahaja,” katanya.

Terdahulu, Anwar meluangkan masa kira-kira 30 minit melawat Pameran Hari Kraf Kebangsaan 2023 yang bertemakan “Ini Kraf Malaysia”, berlangsung mulai 1 Mac hingga 13 Mac ini dengan menyasarkan nilai jualan RM16 juta dan kehadiran 185,000 orang pengunjung. – BERNAMA


Ahli Parlimen cadang waktu bersidang bermula 2 petang – Speaker

KUALA LUMPUR: Ahli-ahli Parlimen telah mengemukakan cadangan antaranya memulakan waktu mesyuarat persidangan Dewan Rakyat pada 2 petang berbanding 10 pagi yang diamalkan sekarang.

Yang Dipertua Dewan Rakyat, Datuk Johari Abdul berkata, cadangan yang telah dikemukakan kepadanya itu untuk mentransformasi perjalanan sidang Parlimen bagi membolehkan Jemaah Menteri menjalankan urusan pentadbiran masing-masing sebelum hadir ke persidangan Dewan Rakyat.

Cadangan lain yang turut diterima adalah untuk menambah hari persidangan kepada 100 hingga 110 hari, selain melonggarkan etika pemakaian di dalam Dewan Rakyat seperti tidak perlu memakai tali leher, katanya.

Beliau berkata, satu jawatankuasa akan dibentuk untuk melihat kepada cadangan-cadangan yang telah dikemukakan.

“Insya-Allah sidang pertama penggal ini (Parlimen ke-15) akan berlaku (diadakan) pada Februari,” katanya pada sidang media di Bangunan Parlimen di sini hari ini.

Johari yang merupakan bekas Ahli Dewan Undangan Negeri (ADUN) Gurun dipilih sebagai Yang Dipertua Dewan Rakyat yang baharu menggantikan Tan Sri Azhar Azizan Harun pada Isnin lepas.

Usul pelantikan Yang Dipertua Dewan Rakyat baharu dibuat sebaik sahaja Mesyuarat Pertama Penggal Pertama Parlimen ke-15 bersidang pada 10 pagi.

Johari yang dicadangkan oleh Perdana Menteri Datuk Seri Anwar Ibrahim yang juga Pengerusi Pakatan Harapan mewakili kerajaan, mendapat undian 147 undi berbanding bekas Menteri Dalam Negeri Tan Sri Mohd Radzi Sheikh Ahmad yang mendapat 74 undi. – BERNAMA


CCTV jadi saksi Qaseh Aulia bertarung 10 minit – Ibu

PETALING JAYA: Seorang bayi berusia dua bulan maut selepas 10 minit bertarung nyawa angkara pengasuh cuai membiarkannya dalam keadaan dibedung serta meniarap selama satu jam.

Perkara tersebut didedahkan ibu mangsa @asharosli dalam menerusi sebuah video yang dimuat naik di laman media sosial Instagram miliknya.

Jelasnya, kejadian malang itu terjadi pada hari kedua puteri keduanya, Qaseh Aulia Faizul yang berusia dua bulan, dihantar ke sebuah TASKA di Seksyen 6, Kota Damansara, di sini, 10 September lalu.

Menurutnya, anak perempuannya itu tidak sedarkan diri dipercayai berpunca kesukaran bernafas kerana dibiarkan dalam keadaan meniarap tanpa pengawasan selama sejam.

“Dengan keadaan dibedung, posisi meniarap membuatkan sukar untuk bernafas. Tengok rakaman televisyen litar tertutup (CCTV), hampir 10 minit Aulia berjuang.

“Cuma mungkin terkilan dengan pengakhiran Aulia disebabkan sikap cuai,”tulisnya menerusi video tersebut.

Sementara itu, Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, seorang wanita berusia 40-an ditahan selepas dipanggil ke Ibu Pejabat Polis Daerah (IPD) Petaling Jaya pukul 3 petang, kelmarin.

Katanya, pengasuh warga asing yang berkahwin dengan warga tempatan itu dibebaskan dengan jaminan polis.

“Kes disiasat mengikut Seksyen 31(1)(a) Akta Kanak-Kanak 2001 kerana membabitkan penganiayaan, pengabaian dan pembuangan atau pendedahan kanak-kanak.

“Kita masih menunggu laporan penuh hasil post mortem yang dijalankan terhadap bayi berkenaan,”ujarnya.

Sehubungan itu, beliau meminta orang ramai memberikan ruang kepada pihak polis untuk menjalankan siasatan lanjut.-Kosmo

Authors

Media Variasi

View all posts

Diyana Rahip

View all posts

View all posts

View all posts


JDT terlepas bawa pulang tiga mata penuh, terikat seri 1-1 menentang Selangor FC

KUALA LUMPUR: Hasrat Johor Darul Ta’zim (JDT) membawa pulang tiga mata penuh bagi memperkukuhkan kedudukan selaku pendahulu Liga Super terbantut selepas terikat seri 1-1 dengan Selangor FC di Stadium Majlis Bandaraya Petaling Jaya, malam ini.

Selaku pelawat, JDT, dibimbing Hector Bidoglio. bagaimanapun pada mulanya selesa mendahului menerusi gol penalti dijaringkan Bergson Da Silva pada minit ke-33.

Babak pertama perlawanan kemudian mempamerkan asakan bertali arus skuad Merah Kuning cuba mencari gol penyamaan, namun gagal menggoncangkan kubu pertahanan JDT sehingga wisel separuh masa pertama ditiup.

Memasuki babak kedua perlawanan, kegembiraan JDT bagaimanapun tidak bertahan lama apabila giliran Selangor memecah kebuntuan pasukan mereka menerusi jaringan pemain import Brazil, Herlison Caion pada minit ke-65.

Kedua-dua pasukan bagaimanapun gagal membuat sebarang jaringan tambahan sehingga wisel separuh masa kedua ditiup.

Di Kuala Nerus, Terengganu FC (TFC) berpesta gol membenam Melaka United 5-0 pada aksi di Stadium Sultan Mizan Zainal Abidin.

Pasukan tuan rumah mendominasi permainan terlebih dahulu meledak gol pertama perlawanan pada minit ke-16 menerusi Kpah Sherman yang menanduk cantik bola hasil hantaran lintang pemain kebangsaan, Faisal Halim.

Bersambung babak kedua, skuad Penyu kembali meneruskan asakan dan berjaya mencetak gol kedua pada minit ke-61, menerusi Nik Muhammad Sharif Haseefy Mohd Lazim sebelum kapten pasukan, Kipre Tchetche menambah jaringan ketiga lima minit kemudian.

Pada minit ke-75, Tchetche menambah derita lawan apabila meledak gol keempat pasukan sebelum melengkapkan hatriknya pada minit ke-80.

Pada aksi Liga Premier, Skuad Projek FAM-MSN menundukkan PDRM FC 1-0 di Stadium Bolasepak Kuala Lumpur, Cheras sementara Perak FC dihumban ke tangga terakhir liga selepas tewas 1-2 menentang UiTM FC di Stadium UiTM, Shah Alam. – BERNAMA


Hari hitam untuk Parlimen Malaysia – Radzi Jidin

KUALA LUMPUR: Pembangkang menyifatkan mesyuarat khas Dewan Rakyat semalam sebagai ‘satu hari hitam’ untuk Parlimen Malaysia meskipun ia berakhir dengan kelulusan usul Kajian Separuh Penggal (KSP) Rancangan Malaysia Ke-12 (RMK12).

Ahli Parlimen Putrajaya daripada Perikatan Nasional (PN), Datuk Seri Dr. Radzi Jidin berkata, jejak rekodnya sebagai ahli Parlimen dalam sidang Dewan Rakyat dikenali sebagai seorang yang bersopan dan amat mematuhi peraturan mesyuarat, tercalar.

Bagaimanapun, setelah dituduh oleh Perdana Menteri, Datuk Seri Anwar Ibrahim bahawa dirinya yang juga bekas Menteri Pendidikan itu melakukan sesuatu yang buruk, beliau tidak boleh menerima dan bangkit mempertahan maruahnya di khalayak.

“Apabila saya tiba-tiba dituduh tiada hujan tiada ribut, dituju kepada saya seolah-olah saya melakukan kesalahan. Permintaan saya tidak susah, saya minta Anwar tarik balik (tuduhan). Itu sahaja.

“Mengapa dalam banyak-banyak jawapan mahu tuduh saya? Tiada kaitan langsung. Ketika itu beliau menjelaskan tentang DNAA (kes melepaskan tanpa dibebaskan oleh mahkamah), apa kaitan dengan saya?

“Sebab itu saya tidak akan duduk selagi beliau tidak tarik balik. Kalau kami dalam dewan dituduh macam-macam tanpa bukti, minta tarik balik pun tidak boleh, kami tidak dapat keadilan. Bagaimana untuk rakyat? Ini mesej paling penting, satu hari hitam buat Parlimen Malaysia,” katanya pada sidang media di lobi Parlimen, petang semalam.

Dalam sidang media itu, beliau ditemani lebih 20 ahli Parlimen pembangkang antaranya Ketua Pembangkang merangkap Ahli Parlimen Larut, Datuk Seri Hamzah Zainudin dan Ahli Parlimen Kubang Kerian, Datuk Seri Tuan Ibrahim Tuan Man.

KEKECOHAN

Semalam, kekecohan berlaku di antara ahli Parlimen kerajaan dan pembangkang di Dewan Rakyat apabila Anwar menyentuh isu melepaskan tanpa membebaskan (DNAA) Datuk Seri Dr. Ahmad Zahid Hamidi daripada 47 pertuduhan.

Semasa menggulung pembentangannya, penjelasan Anwar melibatkan Ahmad Zahid amat mengundang kemarahan Radzi apabila beliau menyifatkan Radzi tahu apa yang berlaku semasa mentadbir Kerajaan Persekutuan dan ‘melakukan perkara sama’ (melepaskan kes mahkamah seseorang yang dituduh).

Pada awalnya, ketika Anwar meneruskan penjelasan, Radzi dilihat ketawa sehingga Perdana Menteri berkata sesuatu yang membuatkannya tidak senang duduk.

Anwar: Anda boleh gelak Putrajaya, kerana anda buat perkara itu. Semasa pentadbiran (PN), anda buat perkara itu (melepaskan kes mahkamah seseorang).

Radzi: Ini perkara yang jahat. Peraturan 36 (6). Tarik balik! Tidak ada kaitan dengan saya. Tarik balik! Tarik balik! Tarik balik!

KELUAR DEWAN

Yang di-Pertua Dewan Rakyat, Tan Sri Johari Abdul bagaimanapun berusaha meredakan pergaduhan itu dan mengarahkan Radzi untuk duduk dan mendengar penjelasan Anwar.

Bagaimanapun, Radzi masih berdegil sehingga diarah keluar dewan selepas mengganggu sesi penggulungan perbahasan usul KSP RMK12 bagi Kementerian Kewangan.

Beberapa Ahli Parlimen PN termasuk Ketua Pembangkang, Datuk Seri Hamzah Zainudin yang dikatakan tidak berpuas hati dengan keputusan itu juga bertindak keluar dari Dewan Rakyat. – Utusan

Authors

Media Variasi

View all posts

Diyana Rahip

View all posts

View all posts

View all posts


Dua beradik melecur terkena cecair kimia bersihkan sinki tersumbat

KUALA LUMPUR: Dua beradik melecur selepas terkena cecair kimia yang dipercayai digunakan jirannya bagi membersihkan saluran paip sinki tersumbat, dua hari lepas.

Ketua Polis Daerah Serdang, ACP A A Anbalagan berkata, dalam kejadian kira-kira 9.30 malam di sebuah apartment di Seri Kembangan itu, seorang kanak-kanak lelaki berusia sembilan tahun melecur teruk di kepala dan badan manakala adik perempuannya berusia tujuh tahun melecur di bahagian paha.

Beliau berkata, ibu kanak-kanak itu memberitahu terdengar bunyi letupan dan jeritan anak lelakinya yang berada di bahagian dapur dan mendapati dua anaknya terkena cecair dipercayai asid yang digunakan untuk membersihkan saluran paip sinki tingkat atas unit kediaman mereka.

Anbalagan berkata, siasatan awal mendapati pemilik rumah di tingkat atas kediaman  mereka menggunakan serbuk soda dengan memasukkannya ke dalam saluran paip sinkinya bagi membersihkan saluran paip yang tersumbat.

“Seorang lelaki yang merupakan pemilik rumah di tingkat dua dirakam percakapan dan mengakui menggunakan serbuk soda (pembersih paip tersumbat) yang dibeli dalam talian berharga kira-kira RM50,” katanya dalam kenyataan di sini hari ini.

Anbalagan berkata, kanak-kanak lelaki itu yang melecur tahap tiga di bahagian dahi, kepala, bahu, badan, lengan dan paha kini dalam keadaan stabil dan masih dirawat di Unit Rawatan Rapi Hospital Kuala Lumpur (HKL), manakala adik perempuannya dibenarkan pulang selepas menerima rawatan pesakit luar.

“Kes disiasat di bawah Seksyen 326 Kanun Keseksaan dan Seksyen 7 Akta Bahan-bahan Kakisan dan Letupan dan Senjata Berbahaya 1958,” katanya. – BERNAMA


‘Pembaca jiwa’ anjing, handler aset penting unit K9 JBPM

KUALA LUMPUR: Pengendali anjing atau dikenali sebagai handler di Unit K9 Jabatan Bomba dan Penyelamat Malaysia (JBPM) merupakan aset penting jabatan itu kerana kebijaksanaan dan kesabaran mereka dalam mengendalikan anjing di bawah seliaan masing-masing.

Penolong Kanan Penguasa Bomba Unit K9 JBPM, H. Pramnath menyifatkan handler sebagai insan unik yang dapat menangani dan ‘membaca’ jiwa anjing sekali gus membentuk hubungan rapat dan terjalin kasih sayang antara haiwan itu dengan pengendali.

“Anjing-anjing ini dilatih, ia melibatkan psikologi iaitu psikologi terhadap anjing dan dapat membaca apa yang ada dalam ‘fikiran’ anjing, lantas menunjukkan keakraban anjing pengesan dan handler mereka. Proses membina hubungan ini perlukan masa,” katanya kepada Bernama baru-baru ini.

Sementara itu, Pegawai Kanan Bomba II Unit K9 JBPM, R. Chandran berkata handler perlu memiliki tahap kesabaran tinggi dalam mengendali dan melatih haiwan jagaan mereka itu.

Katanya kesabaran penting demi memastikan anjing di bawah seliaan mereka sihat dari segi jasmani dan ‘rohani’ serta menguatkan hubungan antara pengendali dan anjing.

“Contohnya, anjing ini diibaratkan seperti anak yang kecil yang kadangkala bersifat nakal. Apabila mereka buat nakal, kita harus bersabar dan tidak mungkin kita akan memukulnya sewenang-wenangnya kerana mereka masih muda dan tidak tahu apa yang betul dan salah.

“Anjing pun ada masanya akan berbuat sesuatu yang kita sendiri tidak suka. Jangan kita pukul tetapi harus menyayangi, berkawan dengan mereka, barulah terjalin ikatan erat kasih sayang antara handler dan anjing, sekali gus memudahkan urusan ketika melaksanakan latihan dan tugasan yang diberikan,” katanya.

Beliau berkata, kepentingan kesetiaan dan kepatuhan anjing kepada pengendalinya amat diperlukan dalam sesuatu tugasan seperti dibuktikan dalam operasi mencari dan menyelamat (SAR) kejadian tanah runtuh Father’s Organic Farm di Batang Kali, Disember lepas, apabila kira-kira 50 peratus mangsa ditemukan oleh anjing pengesan.

Katanya, penggunaan unit anjing pengesan K9 JBPM itu juga menjimatkan masa dan mengecilkan skop pencarian mangsa.

“Apabila menggunakan khidmat anjing pengesan, kita dapat kurangkan usaha cari gali dalam operasi SAR menggunakan tenaga manusia di kawasan tanah runtuh. Anjing-anjing ini memainkan peranan penting,” katanya.

Dalam pada itu, Pramnath berkata, anjing-anjing Unit K9 menjalani pemeriksaan kesihatan setahun sekali bagi memastikan haiwan itu berada pada tahap prestasi terbaik ketika menjalankan tugasan.

Bagaimanapun, beliau berkata, ketika SAR di Batang Kali, pihaknya memohon Jabatan Veterina membantu menilai tahap kesihatan haiwan itu memandangkan ia melibatkan tempoh operasi yang panjang iaitu selama sembilan hari.

Katanya sebelum anjing pengesan ditugaskan untuk SAR, Jabatan Veterina akan menilai tahap kesihatan haiwan itu dari segi kecergasan dalaman dan luaran mereka.

“Selepas SAR, doktor veterinar akan membuat pemeriksaan semula bagi memastikan anjing itu berada dalam keadaan sihat dan mampu digunakan bagi operasi seterusnya, seperti memeriksa fizikal anjing jika terdapat sebarang parasit yang hinggap di badannya,” katanya. – BERNAMA


Liga Juara-Juara AFC: Urawa Red Diamonds belasah JDT 5-0

KUALA LUMPUR: Episod penuh kejutan pendahulu Liga Super, Johor Darul Ta’zim (JDT), dalam kempen Liga Juara-Juara Konfederasi Bolasepak Asia (AFC) 2022 berakhir selepas tewas 0-5 kepada juara dua kali dari Jepun, Urawa Red Diamonds, pada aksi pusingan 16 terbaik, malam tadi.

Kekalahan di venue ikonik Stadium Saitama 2002 di Jepun itu menafikan peluang skuad bimbingan Hector Bidoglio untuk mencipta satu lagi sejarah iaitu layak ke suku akhir, selepas menjadi kelab Malaysia pertama melepasi saingan peringkat kumpulan.

Pada pertembungan malam tadi, JDT bermula garang menerusi percubaan kaki kiri Arif Aiman Mohd Hanapi yang berjaya ditepis penjaga gol Shusaku Nishikawa seawal minit kedua, namun dikejutkan dengan sepakan penalti diberikan kepada pasukan lawan oleh pengadil pada minit ketujuh.

Sepakan penalti itu diberikan pengadil selepas penjaga gol Mohd Farizal Marlias dipersalahkan kerana mengasari Yusuke Matsuo dan kesempatan itu digunakan Alexander Scholz untuk meletakkan Urawa Red Diamonds di depan, seminit kemudian.

Fernando Forestieri melepaskan peluang keemasan untuk meledak gol penyamaan JDT apabila gagal menampan kemas bola hantaran Arif Aiman dalam kotak penalti pada minit ke-16, sebelum pasukan lawan menggandakan kedudukan hasil sepakan percuma cantik David Moberg Karlsson pada minit ke-19.

Pasukan gergasi Jepun itu terus menambah derita skuad Harimau Selatan dengan gol ketiga menghampiri masa rehat, yang menyaksikan Karlsson menjaringkan gol kedua peribadinya selepas menyempurnakan hantaran Yoshio Koizumi dalam kotak penalti pada minit ke-39.

Ketinggalan 0-3 pada separuh masa pertama, JDT tampil dengan semangat baharu pada babak kedua dalam usaha mengubah situasi, selain turut membawa masuk empat pemain iaitu Muhammad Afiq Fazail, Muhammad Safawi Rasid, Muhammad Ramadhan Saifullah Usman dan Muhammad Syahmi Safari.

Namun, usaha tersebut tidak membuahkan hasil dengan JDT terus buntu mencipta jaringan sebelum terpaksa akur menerima kekalahan apabila skuad kendalian Ricardo Rodriguez Suarez menambah dua lagi jaringan menerusi pemain gantian, Kasper Junker, pada minit ke-84 dan masa kecederaan babak kedua.

Kini, perjuangan JDT tertumpu kepada perlawanan akhir Piala FA menentang Terengganu FC yang dijadual berlangsung di Stadium Nasional di Bukit Jalil pada 10 Sept ini, selain dilihat berpotensi untuk mengekalkan kejuaraan Liga Super kali kesembilan berturut-turut.

JDT kini selesa menerajui saingan Liga Super selepas 14 perlawanan dengan mengumpul 38 mata, meninggalkan pencabar terdekat Sabah FC yang sudah mengharungi 16 aksi di tempat kedua (35 mata) sementara Negeri Sembilan yang beraksi 17 perlawanan mengutip 32 mata di tempat ketiga. – BERNAMA


Kanak-kanak maut ada kesan pukulan, cucuh – Polis

JOHOR BAHRU: Kesan pukulan dan cucuh akibat benda panas, adalah antara kecederaan teruk dialami kanak-kanak lelaki empat tahun yang meninggal dunia di sini, dipercayai akibat didera.

Ketua Polis Johor, Datuk Kamarul Zaman Mamat berkata, hasil pemeriksaan awal, terdapat kesan kecederaan teruk hampir di seluruh badan kanak-kanak berkenaan yang meninggal dunia di Hospital Sultan Ismail, petang semalam.

“Pemeriksaan terhadap jenazah amat mendukacitakan dan menyedihkan kerana hampir seluruh badan terdapat kecederaan daripada kepala sampai kaki.

“Kesan kecederaan mungkin akibat dipukul dan dicucuh sama ada api atau benda yang panas di seluruh badan termasuk atas kemaluan,” katanya ketika ditemui pemberita di Unit Forensik HSI, di sini hari ini.

Beliau berkata mangsa yang juga anak bongsu daripada 11 beradik menjalani rawatan dan dimasukkan ke Unit Rawatan Rapi (ICU) pada 23 Disember lepas sebelum disahkan meninggal dunia pada 6.40 petang semalam.

Kamarul Zaman berkata, kesan kecederaan yang dikenal pasti itu adalah kecederaan baharu serta lama dan polis masih menunggu hasil bedah siasat ke atas mangsa terbabit.

Mengulas lanjut, beliau berkata anak bongsu daripada 11 beradik itu dijaga kakaknya yang juga anak ketiga, dalam tempoh dua atau tiga bulan selepas kedua-dua ibu bapa mereka dimasukkan ke penjara akibat dadah sejak September lepas.

Beliau berkata, mangsa kemudiannya diserahkan kepada rakan kakaknya, yang sempat menjaga kira-kira dua minggu sebelum suami kepada rakan kakaknya (pengadu) menyedari kanak-kanak berkenaan pengsan di rumah di Senggarang, Batu Pahat, lalu membawanya ke klinik untuk rawatan.

“Rakan kepada kakak mangsa merasakan bahawa kakak mangsa tidak mampu hendak jaga, jadi dia cadangkan agar beri dia jaga.

“Apabila (mangsa) dibawa kepada pengadu, dia melihat mangsa dalam keadaan tidak bermaya, sakit dan dibawa ke hospital yang kemudiannya dinasihatkan oleh doktor untuk buat laporan polis,” katanya.

Kamarul Zaman menjelaskan setakat ini, lima individu berusia 15 hingga 37 tahun telah ditahan bagi membantu siasatan, termasuk kakaknya yang berusia 19 tahun dan suami kakaknya berusia 37 tahun.

Beliau pada masa sama berkata, jenazah akan diserahkan kepada waris yang disahkan oleh Jabatan ebajikan Masyarakat (JKM) setelah selesai proses bedah siasat.

Terdahulu, Kamarul Zaman menerusi kenyataan berkata, mangsa dimasukkan ke hospital berkenaan sejak 23 Dis selepas dilaporkan pengsan di rumah rakan kepada kakak kandungnya di Senggarang, Batu Pahat, sebelum meninggal dunia semalam.

Mangsa katanya dijaga oleh kakak kandungnya itu setelah ibu dan bapa mereka dimasukkan ke penjara akibat kesalahan dadah, dan kemudian mangsa diserah kepada rakan kakaknya (pengadu) untuk dijaga.

Kamarul Zaman berkata kesemua yang ditahan, direman tujuh hari bermula Ahad (25 Dis) sehingga Sabtu (31 Dis) dan kes yang sebelum ini disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan. – BERNAMA


SPRM tahan Bendahari Agung Bersatu

KUALA LUMPUR: Bendahari Agung Bersatu, Datuk Mohamed Salleh Bajuri, ditahan Suruhanjaya Pencegahan Rasuah Malaysia (SPRM) bagi membantu siasatan berhubung akaun parti tersebut yang kini dibekukan.

Menurut sumber, penahanan itu dibuat semalam dan beliau kini direman selama dua hari sehingga esok selepas agensi itu mendapat kebenaran daripada mahkamah bagi membantu siasatan.

“SPRM mengesahkan penahanan itu, bagaimanapun kita tidak boleh bagi apa-apa maklumat lagi memandangkan ia masih di peringkat reman sahaja, bukan pertuduhan,” katanya kepada Bernama hari ini.

Mohammed Salleh dilantik menjadi Bendahari Agung Bersatu pada 2016.

Terdahulu, SPRM, pada Januari lalu dilapor membekukan beberapa akaun milik Bersatu.

Sementara itu, Bernama masih cuba menghubungi Ketua Pesuruhjaya SPRM, Tan Sri Azam Baki, berkenaan penahanan itu. – BERNAMA


Isu toyol tanah: Toyol halang Omar jumpa Exsim

SEMENYIH: Pewaris tanah kurniaan Sultan di Jalan Yap Kwan Seng, Omar Mohammad Unni, mendakwa beliau dihalang daripada bertemu pihak pemaju tanah berkenaan, Exsim Sdn Bhd sejak tahun 2019 lagi.

Menurutnya, sehingga kini hanya sekali sahaja pertemuan berlaku iaitu pada 17 Oktober 2018, sekadar berjumpa dengan Ketua Komunikasi Korporat dan peguam pemaju berkenaan sahaja.

“Dalam pertemuan itu, peguam pemaju menyatakan saya memiliki asas kukuh untuk menuntut tanah berkenaan dan disarankan perkara ini dibawa ke mahkamah, namun lain pula berlaku ketika dibawa ke institusi kehakiman.

“Selepas itu saya dihalang mengadakan pertemuan dan rundingan dengan pihak pemaju melalui perintah mahkamah bermula 10 Julai 2019.

“Tidak benar jika ada dakwaan sudah bertemu beberapa kali. Jika ada mungkin pertemuan antara peguam saya dan peguam pemaju sahaja. Saya sendiri tidak dimaklumkan oleh peguam.

“Peguam mewakili saya juga sudah didakwa di mahkamah atas kes pecah amanah yang juga ada kaitannya dengan tuntutan tanah oleh pihak lain dan pihak Exsim. Itu pun saya hanya tahu melalui media sahaja,” katanya kepada MEDIA VARIASI mengulas dakwaan pihak Exsim yang memaklumkan sudah bertemu beberapa kali.

Tegasnya, beliau hanya mahu selesaikan isu ini secara baik kerana masih berpegang surat pengesahan tanah kurniaan daripada Tengku Laksamana.

“Telah dijelaskan dalam surat berkenaan, tanah anugerah tidak boleh dipindah milik. Itu faktanya, apatah lagi dipindahkan kepada sebuah syarikat pemaju.

“Saya juga nak tanya PTG (pejabat Tanah Galian), apa dokumen yang PTG ada untuk mengesahkan proses tukar status tanah anugerah ini?”

“Jika berlaku juga pemindahan hak milik, ia berlaku secara salah oleh pihak sebelum ini. Yang sudah, sudahlah. Kita perbetulkan. Takkanlah kita nak pikul kesalahan orang terdahulu untuk apa?.

“Analoginya beginilah. Seseorang sudah membeli barang secara betul tetapi barang itu sebenarnya barang curi yang dijual kepadanya.

“Adakah kita nak kata dia masih pemilik sah, sedangkan yang dimilikinya adalah barang curi,” katanya.

Terdahulu, Omar memberitahu perintah kehakiman itu dikeluarkan oleh Hakim Mahkamah Tinggi Kuala Lumpur, Datuk Azimah Omar, pada prosiding ketiga selepas dua kali ditangguhkan.

Katanya sekali gus menafikan bahawa beliau mengadakan beberapa kali pertemuan bersama pihak pemaju, Exsim.

Omar turut mempersoal, sama ada wujud konspirasi pihak tertentu terhadapnya berikutan dihalang bertemu pihak pemaju, tanpa sebab.

“Peguam saya ketika itu langsung tidak berhujah. Peguam pemaju adalah sikit nyatakan tuntutan mereka.

“Selebihnya hanya sesi hakim tidak menerima surat pengesahan dari Tengku Laksamana berkenaan sebagai bukti sokongan yang dikemukakan peguam saya ketika itu,” katanya.

Terdahulu, pihak Exsim mendakwa pihak terbabit sudah menjalankan beberapa kali pertemuan dengan Omar dan peguamnya selepas ditanya MEDIA VARIASI jika diberi peluang untuk berjumpa dengan pewaris tanah berkenaan.

“We have done that numerous times, maybe you are new to him (kami sudah berjumpa beberapa kali, mungkin anda baru bertemu Omar).

“You may refer to his lawyer for better understanding (anda boleh rujuk peguamnya untuk lebih faham).

“We did before, you refer to the lawyer please (Kami sudah bertemu dengan peguam juga, sila anda rujuk dengan peguamnya),” demikian menurut Exsim.

MEDIA VARIASI sebelum ini melaporkan siri eksklusif berhubung kegiatan ‘toyol’ tanah Lot 189, Jalan Yap Kwan Seng kurniaan Sultan Selangor yang dipindah milik walaupun ada surat perakuan daripada pihak Istana.

Lebih mengejutkan, tiga penama tanah dipindah milik dalam sehari selain dokumen perakuan status tanah di PTG iaitu dokumen AA 1/62 diragui kesahihannya.

Dokumen AA 1/62 adalah kelulusan permohonan yang juga boleh membuktikan status pemilik asal tanah.

Lebih menghairankan, salinan dokumen berkenaan dipulangkan oleh PTG setelah 12 tahun tuntutan oleh pewaris tanah Omar dikemukakan.

Tahun 2004 dan 2005 pula Omar mendakwa PTG menyatakan dokumen berkenaan telah hancur dan menghairankan setelah menerima notis peguam, dalam masa dua minggu sahaja dokumen berkenaan boleh ditemui. Adakah selama ini dokumen berkenaan juga telah disorokkan oleh toyol tanah?

Exsim pula menegaskan tanah berkenaan dibeli secara sah sebelum dibangunkan Residensi Scarletz Suites.

Malah, Mahkamah Tinggi Persekutuan juga telah menganugerahkan hak milik tanah itu kepada anak syarikat Exsim, Suriamas.

Bagaimanapun, ketika pihak MEDIA VARIASI bertanyakan mengenai Sijil Menduduki Sementara (CF) bangunan residensi terbabit, pihak Exsim tidak memberi sebarang komen.

Omar seterusnya melanjutkan isu tuntutan pemilikan asal tanah berkenaan kepada Mahkamah Timbang Tara (MATE).

Tindakan itu dibuat setelah usaha Omar Mohammad Unni untuk mengadakan perbincangan pemaju tanah tersebut tidak dilayan.

Author

Fhatihah Zakinan

View all posts

View all posts


Twitter mula padam akaun tidak aktif – Elon Musk

WASHINGTON: Twitter sedang dalam proses memadam akaun lama yang terbiar selama beberapa tahun, kata pemiliknya Elon Musk pada Isnin.

“Kami sedang memadam akaun yang tidak mempunyai aktiviti langsung selama beberapa tahun, jadi anda mungkin akan melihat penurunan bilangan pengikut,” lapor Agensi Anadolu Agency (AA) memetik ciapan Musk.

Kriteria untuk menentukan pembersihan akaun pengguna bagaimanapun masih tidak jelas.

Dasar akaun tidak aktif Twitter mengatakan pengguna harus log masuk sekurang-kurangnya sekali setiap 30 hari, namun tidak jelas sama ada ia adalah dasar yang akan digunakan oleh syarikat itu menentukan sama ada akaun akan dipadam.

Keputusan Musk untuk melupuskan akaun yang tidak aktif dibuat ketika beliau menerajui Twitter memasuki bulan ketujuh selepas membeli syarikat itu dengan harga AS$44 bilion pada Oktober lepas. – BERNAMA-ANADOLU


CAS Space bangunkan kapal angkasa untuk pelancong nikmati pengalaman di angkasa lepas

MOSCOW: CAS Space, sebuah syarikat roket Akademi Sains China sedang membangunkan kenderaan pelancar dan kapal angkasa untuk memberi peluang kepada pelancong merasai pengalaman berada di angkasa lepas untuk jangka pendek, lapor Sputnik memetik kenyataan pengasas syarikat, Yang Yiqiang.

“Seiring dengan perkembangan pesat teknologi angkasa, lawatan ke angkasa lepas untuk orang awam bukan lagi fantasi tetapi realiti.

“Perjalanan ke angkasa lepas akan memberi pengalaman baharu yang tidak pernah mereka alami sebelum ini,” katanya pada Khamis, lapor Sputnik.

Syarikat itu merancang untuk menjalankan sekurang-kurangnya 15 ujian pelancaran bagi menguji keupayaan teknologinya.

Sekiranya berjaya, kapal angkasa itu akan membawa sehingga tujuh penumpang ke orbit pada ketinggian lebih 99.7 kilometer.

Pelancong akan menyeberangi Karman Line – dan merasai pengalaman tanpa tarikan graviti. Penerbangan itu akan berlangsung hanya beberapa minit, tetapi cukup untuk pelancong menikmati pemandangan di angkasa lepas.

Perjalanan ke angkasa lepas itu dilaporkan menelan belanja kira-kira US$300,000. Setiap pelancong perlu menjalani latihan khas sebelum melakukan perjalanan.

Roket itu dijadual memulakan ujian teknikalnya pada 2023. – BERNAMA


Bojan berdepan cabaran besar di kelab Liga Indonesia

KUALA LUMPUR: Bojan Hodak mengakui bahawa beliau bakal berdepan dengan cabaran besar, apabila menerima tanggungjawab sebagai pengendali kelab Liga Indonesia, Persib Bandung FC tidak lama lagi.

Apatah lagi, pengendali berpengalaman itu berkata, kelab tersebut mempunyai seramai tujuh juta penyokong selain tersenarai sebagai salah satu kelab terbesar di Asia Tenggara.

“Pemain perlu sentiasa bertarung untuk mendapatkan piala. Ini menyebabkan banyak tekanan. Tetapi sekurang-kurangnya saya boleh buat sesuatu lebih baik.

“Saya juga percaya penyokong akan memberi sokongan padu,” katanya ketika dihubungi MEDIA VARIASI.

Pada Rabu, Bojan mengumumkan peletakan jawatannya sebagai ketua jurulatih Kuala Lumpur City (KL City) FC.

Ini disebabkan beliau sudah pun menerima tawaran untuk menerajui Persib Bandung FC bagi menggantikan pengendali terdahulu, Luis Milla.

Kehilangan Bojan di KL City bagaimanapun bakal diisi oleh Nenad Bacina yang bakal mengambil alih posisinya.

Mengulas lanjut, pemain kelahiran Croatia itu berkata, beliau sudah lama menerima tawaran untuk menyertai Persib Bandung FC.

Namun, katanya, niat itu terbantut seketika selepas mengetahui KL City layak ke pusingan akhir Piala FA menentang Johor Darul Ta’zim (JDT).

“Saya tunggu sehingga Piala FA tamat. Meskipun keputusan ini (peletakan jawatan) dibuat secara mendadak, tetapi Nenad memahami situasi tersebut dan dia datang kepada saya untuk menawarkan diri sebagai ketua jurulatih KL City.

“Adakalanya kita memerlukan muka baharu dan lebih segar, serta tenaga baharu. Dia (Nenad) akan teruskan (perjuangan bersama KL City) dan semuanya akan baik-baik sahaja untuk KL City,” katanya.

Untuk rekod, Bojan yang juga bekas jurulatih Kelantan FC itu telah bersama The City Boys sejak tahun 2021 dan mengecapi banyak kejayaan, termasuk mara ke pentas akhir Piala AFC tahun lalu.

Beliau juga telah membawa KL City menjulang Piala Malaysia pada 2021 apabila menewaskan JDT.

Satu lagi detik manis yang dicatatkan olehnya apabila membantu pasukan untuk mara ke pentas akhir Piala FA baru-baru ini.

Author

Fazleen Safina Abd Jamil

View all posts

View all posts


Serpihan roket milik China lintas ruang udara Malaysia

PUTRAJAYA: Kemasukan semula serpihan (debris) roket Long March 5B milik China ke ruang udara bumi dikesan berlaku pada 12.55 pagi (31 Julai), demikian menurut Agensi Angkasa Malaysia (MYSA).

MYSA menerusi pemantauan berterusan Kementerian Sains, Teknologi dan Inovasi dan kenyataan Agensi Angkasa China memaklumkan serpihan roket berkenaan telah terbakar semasa memasuki ruang udara bumi dan pergerakan serpihan yang terbakar itu turut melintasi ruang udara Malaysia dan dapat dikesan di beberapa kawasan termasuk ruang udara Sarawak.

“Sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur, hari ini,” menurut MYSA dalam kenyataan hari ini.

Tular di media sosial mengenai perkongsian warga maya mengenai rakaman video dipercayai serpihan roket berkenaan yang berlaku di Kuching, Sarawak awal pagi tadi. – BERNAMA


Rawatan doktor estetik tak sah undang risiko

CYBERJAYA: Orang awam yang mahu menjalani rawatan estetik sangat digalakkan untuk mendapatkan khidmat pengamal perubatan berdaftar di bawah Kementerian Kesihatan (KKM).

Pengarah Pembangunan Perniagaan MAC Innovations Sdn Bhd (MAC Innovations), Agnes Lee, menyarankan perkara itu kerana tidak mahu lebih ramai terdedah dengan pelbagai risiko termasuk kematian akibat tidak faham tentang prosedur perubatan estetik.

“Kebanyakan pengguna estetik keliru. Mereka nak buat macam-macam pembedahan, di hidung, buah dada sebab cantik tetapi mereka tidak buat kajian mendalam. Kalau buat pembedahan tanpa doktor diiktiraf dengan lesen sah (estetik), ia boleh cenderung kepada banyak kesan mudarat.

“Misi saya adalah untuk terus mendidik orang awam untuk mendapatkan rawatan estetik dengan orang tepat. Jika ada mahu buat, carilah doktor. Doktor tidak mahal pun, kerana doktor perubatan dikawal oleh KKM,” katanya.

Beliau berkata demikian kepada MEDIA VARIASI pada Sesi Forum & Dialog Perubatan, Kecantikan dan Kesihatan di Pihak Berkuasa Peranti Perubatan (MDA), KKM di sini.

Agnes yang sudah berpengalaman dalam bidang kecantikan lebih 20 tahun berkata, beliau ketika ini mahu membantu usahawan bidang kecantikan yang baharu atau lama untuk mendidik mereka menjadi lebih berpengetahuan dalam industri itu.

“Saya adalah pendidik bidang kecantikan, saya boleh bekalkan produk, tapi saya juga bantu untuk mengajar cara berniaga, berunding, sehingga mereka boleh berjaya,” kata pakar anti-kedut CAK itu.

Mengulas mengenai MAC Innovations sudah bertapak sejak 2016, Agnes berkata, beliau sangat menyarankan supaya orang awam memilih rawatan produk konvensional berbanding pembedahan bagi mengelak risiko lebih besar.

“Produk MAC berasaskan protein peptida iaitu molekul halus yang mudah meresap sehingga ke lapisan dermis kulit.

“Kesannya ketara dapat dilihat dalam tempoh tujuh hingga 14 hari tanpa risiko seperti pembedahan dan ‘filler’,” katanya.

Author

Fhatihah Zakinan

View all posts

View all posts


Lelaki diburu bantu siasatan kes kejar, tembak di Jalan Kepong

KUALA LUMPUR: Polis memburu seorang lelaki dipercayai terlibat dalam kejadian menembak dua lelaki di Jalan Kepong, di sini pagi tadi.

Lelaki tersebut dikenali sebagai Ganeshan Olakanathan, 40, disyaki dapat membantu siasatan bagi menjejaki dua suspek yang berjaya melarikan diri.

Ketua Polis Kuala Lumpur, Datuk Mohd. Shuhaily Mohd. Zain berkata, kejadian berlaku dari Pintasan Segambut melalui Taman Pusat Kepong sehingga Laman Rimbunan, Jalan Kepong, di sini, yang jaraknya lebih kurang dua kilometer, lapor Kosmo.

Dalam kejadian pukul 7.45 pagi itu, anggota Unit Rondaan Bermotosikal (URB) terserempak dengan sebuah kereta jenis Proton Wira dalam keadaan mencurigakan semasa membuat rondaan.

“Anggota polis cuba menahan kenderaan tersebut, tetapi suspek melarikan diri sebelum melanggar kenderaan awam setelah terperangkap dalam kesesakan lalu lintas.

“Suspek kemudian mengundurkan kereta dan melanggar anggota URB sehingga cedera.

“Bagi mempertahankan diri, dua anggota URB melepaskan sembilan das tembakan ke arah tayar kereta suspek sehingga terbabas ke tepi jalan,” katanya pada sidang akhbar di Ibu Pejabat Polis Kontinjen Kuala Lumpur, di sini, hari ini.

Menurut beliau, kedua-dua suspek yang sudah dikenal pasti identiti itu melarikan diri ke kawasan perumahan berdekatan dan kini dalam buruan polis.

Mengulas lanjut, Mohd. Shuhaily berkata, siasatan mendapati kereta itu milik seorang wanita yang meminjamkan kenderaannya kepada seorang lelaki.

“Tiada barangan yang boleh dikaitkan dengan aktiviti jenayah ditemui dalam kereta itu, tetapi ada besi buruk disyaki hasil curi.

“Kita tidak tahu sama ada Ganeshan merupakan suspek atau tidak kerana keputusan forensik masih belum diterima. Tetapi lelaki ini mempunyai 11 rekod jenayah dan dadah.

“Buat masa ini, beberapa kereta orang awam mengalami kerosakan akibat dilanggar suspek, namun tiada aduan yang diterima berkaitan kerosakan akibat tembakan yang dilepaskan,” ujarnya.

Kes tersebut disiasat di bawah Seksyen 307/353 Kanun Keseksaan.

Terdahulu, tular di media sosial sejak pagi tadi mengenai sebuah video yang memaparkan kejadian tembakan sehingga menimbulkan persoalan dalam kalangan pengguna jalan raya.

Di dalam video itu, kelihatan tiga anggota polis sedang melepaskan tembakan terhadap kereta Proton Wira yang cuba melarikan diri sewaktu kesesakan lalu lintas.

Author

Media Variasi

View all posts

View all posts


Pengamal media dedah isteri, rakan disihir wakil calon PRU15

KUALA LUMPUR: Ramai yang tidak tahu di sebalik hebatnya artikel yang ditulis, pengamal media turut berhadapan cabaran mendapatkan berita khususnya wanita.

Diugut, diikuti dan lain-lain perkara fizikal sudah biasa kita dengar tetapi yang luar biasa adalah berkait sihir dan mistik.

Seorang pengamal media menceritakan pengalaman isterinya dan wartawan wanita lain yang mendakwa disihir dipercayai oleh wakil calon ketika Pilihan Raya Umum ke-15 (PRU15) di sebuah daerah.

Ketika kejadian, isterinya yang juga seorang wartawan bersama rakan wartawan itu sedang menemu bual wakil calon berkenaan.

“Wakil calon itu meminta isteri saya menghulurkan kedua tangannya dan minta fokus kepada matanya (wakil calon) itu.

“Ibarat dipukau, isteri saya berbuat demikian manakala rakannya pula diminta berdiri, berjalan pusing-pusing dan selepas itu pulang ke rumah kami,” katanya.

Menurutnya, sejak itu isteri dan rakannya tidak keruan teringat-ingat wakil calon berkenaan malah wakil calon itu dengan berani datang ke rumahnya kerana menyangka dia tiada di rumah.

“Ketika dia hadir, saya tegur hajatnya lantas dia pulang.

“Isteri dan rakannya mendakwa tidak boleh melupakan lelaki berkenaan, bayangkan betapa terganggunya mereka,” katanya.

Dia berkata, isteri dan rakannya terpaksa menjalani rawatan perubatan Islam di Perak dan mendakwa sahih mereka disihir.

“Bayangkan apa perasaan saya sebagai suami dalam mencari rezeki halal bersama isteri dan perkara ini berlaku ke atas kami,” katanya kepada MEDIA VARIASI.

Tambah pengamal media berkenaan, dia berhadapan sendiri dengan wakil calon itu dan mengejutkan dia mengakui ada menghantar sihir terhadap isterinya.

“Dia mengakui perbuatannya sebagai ‘test power’ dan suka-suka sahaja.

“Saya amat terkejut dan minta dia bertaubat.

“Saya tidak pernah percaya mengenai sihir tetapi apabila ia berlaku ke atas saya dan isteri, ia mengubah pandangan kami.

“Itulah antara cabaran yang kami lalui sebagai pengamal media dalam dunia yang kita tidak tahu hitam putihnya, kita bersangka baik tapi dalam hati orang kita tidak tahu, ” katanya.

Pengamal media itu turut mendapatkan rawatan memulihkan kesan sihir ke atas dirinya di Teras 99 Terapi Aura Sunnah 99 di bawah kendalian Ustaz Nik Azmi di Batu Caves.

Pusat rawatan itu turut menyediakan rawatan “mengimbas melihat punca sakit”, urutan saraf, bekam dan akupuntur serta mengenali potensi aura diri.

Sementara itu, jelas pengamal media itu selepas 14 hari jalani rawatan dia dan isterinya sudah pulih dan boleh menjalani kehidupan seperti biasa.

IKUTI SIRI BONGKAR ISU SIHIR DI ALAF MODEN DI MEDIA VARIASI

Author

Tun Puteh Wanti

View all posts

View all posts


Pekerja sambilan agensi kerajaan didakwa hantar komunikasi lucah

ALOR SETAR: Seorang pekerja sambilan di sebuah agensi kerajaan mengaku tidak bersalah di Mahkamah Sesyen, di sini hari ini, atas satu pertuduhan menghantar komunikasi lucah dengan niat menyakitkan hati orang lain melalui aplikasi WhatsApp, kira-kira dua tahun lepas.

Tertuduh Muhammad Zakir Ramli, 29, didakwa secara sedar membuat dan memulakan penghantaran komunikasi iaitu gambar yang bersifat lucah menggunakan aplikasi itu pada 20 Mei 2021, pukul 7.30 pagi hingga 3.02 pagi pada 28 Mei 2021.

Gambar itu kemudian telah dilihat pada 28 Mei 2021, pukul 12.11 tengah hari, di sebuah kilang di Jalan Bukit Wang, Kampung Padang Panjang, Jitra.

Pertuduhan dilakukan mengikut Seksyen 233 (1) (a) Akta Komunikasi dan Multimedia 1998 (Akta 588) dan sabit kesalahan boleh dihukum di bawah Seksyen 233(3) akta sama yang memperuntukkan hukuman denda maksimum RM50,000 atau penjara tidak lebih setahun atau kedua-duanya sekali.

Pegawai Pendakwa Suruhanjaya Komunikasi dan Multimedia Malaysia, Nazrul Nizam Mohd Zameri kemudian memohon mahkamah mengenakan jaminan RM1,000 dengan seorang penjamin ke atas tertuduh.

Bagaimanapun tertuduh yang tidak diwakili peguam merayu jumlah jaminan yang lebih rendah memandangkan dia bekerja sambilan dengan gaji sekitar RM1,400 sebulan dan perlu menyara isteri serta seorang anaknya berusia setahun.

Hakim Jean Sharmila Jesudason membenarkan tertuduh diikat jamin sebanyak RM800 dengan seorang penjamin dan menetapkan 22 Mei ini sebagai tarikh serahan dokumen dan lantikan peguam. – BERNAMA


Singapura namakan Orkid sempena Raja Permaisuri Agong

CYBERJAYA: Singapura menamakan satu spesies orkid hibrid sebagai ‘Dendrobium Queen Azizah of Malaysia’ bersempena dengan nama Raja Permaisuri Agong Tunku Hajah Azizah Aminah Maimunah Iskandariah.

Penamaan bunga itu berlangsung bersempena lawatan negara Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Tunku Azizah ke Singapura yang bermula semalam hingga 28 Oktober ini.

Seri Paduka berdua dipersembahkan nama baharu orkid itu pada Majlis Penamaan Orkid di Istana, Orchard Road pada Rabu.

Majlis berkenaan turut dihadiri Presiden Singapura, Halimah Yacob dan suami, Mohammed Abdullah Alhabshee.

Turut berangkat ke majlis berkenaan adalah Paduka anakanda Seri Paduka, Tengku Puteri Raja Tengku Puteri Afzan Aminah Hafidzatullah.

“Pada majlis tersebut, Seri Paduka Baginda berdua berkenan menyempurnakan nama bunga itu dengan menggantikan plak lama kepada plak baharu yang bertuliskan ‘Dendrobium Queen Azizah of Malaysia’.

“Bunga tersebut adalah hibrid orkid yang teguh dan bebas berbunga yang menghasilkan perbungaan separa tegak kira-kira 50cm panjang yang mengandungi lebih daripada 20 bunga tersusun cantik dan setiap bunga berukuran kira-kira 4.5cm lebar,” maklum jurucakap Istana Negara.

Author

Diyana Rahip

View all posts

View all posts


KWSP lancar aplikasi i-Akaun versi baharu, bantu ahli rancang persaraan

KUALA LUMPUR: Kumpulan Wang Simpanan Pekerja (KWSP) hari ini melancarkan aplikasi i-Akaun versi baharu, yang menggabungkan ciri-ciri inovatif dan interaktif untuk meningkatkan pengalaman pengguna.

Platform yang dinaik taraf itu menyediakan pelbagai fungsi untuk ahli melaksanakan transaksi berkaitan KWSP, termasuk pengiraan simpanan persaraan baharu bagi membantu menilai kecukupan simpanan apabila bersara nanti.

Menurut Ketua Pegawai Eksekutif KWSP, Datuk Seri Amir Hamzah Azizan, pengenalan versi terkini aplikasi i-Akaun itu mencerminkan komitmen institusi berkenaan terhadap kesejahteraan kewangan dan perancangan persaraan ahli, selain menyokong perancangan masa depan yang lebih selamat.

“Kami memahami bahawa perancangan persaraan adalah satu perjalanan yang memerlukan pendekatan berhati-hati. Dengan ciri-ciri dan fungsi baharu dalam aplikasi i-Akaun, kami berhasrat menyediakan anda (ahli KWSP) aplikasi yang diperlukan untuk mengemudi perjalanan ini dengan yakin dan jelas.

“Melalui (aplikasi) antara muka yang mesra pengguna, anda sekarang boleh memantau sumbangan anda, mengesan pertumbuhan pelaburan, serta menilai kemajuan (simpanan) ke arah matlamat persaraan anda.

“Akses ‘real-time’ ini kepada maklumat kewangan membolehkan anda membuat pilihan yang berinformasi, mengambil langkah proaktif, dan kekal pada landasan yang betul dengan perancangan persaraan anda,” katanya hari ini.

Beliau berkata demikian ketika berucap pada Persidangan Kesejahteraan Sosial Antarabangsa Ke-10 2023 (ISWC 2023) di ibu negara.

Terdahulu, Perdana Menteri Datuk Seri Anwar Ibrahim hadir merasmikan ISWC 2023 dan melancarkan versi baharu aplikasi i-Akaun KWSP.

Berucap lanjut, Amir Hamzah berkata, KWSP sedang melaksanakan langkah-langkah konkrit, dengan fokus untuk menjamin kesejahteraan masa depan persaraan rakyat Malaysia.

Jelas beliau, memandangkan keahlian KWSP kini mencecah seramai 15.8 juta, pihaknya berusaha melaksanakan strategi jangka panjang yang bertujuan mewujudkan impak positif dan memupuk kesejahteraan, khususnya dalam kalangan warga emas.

“Antara lain, KWSP kini tertumpu kepada memperluaskan perlindungan KWSP dan meningkatkan kecukupan simpanan persaraan ahli,” tambah beliau.

ISWC 2023 berlangsung selama dua hari ini, dan dianjurkan bersama oleh KWSP, Kementerian Kewangan, Unit Penyelarasan Pelaksanaan Jabatan Perdana Menteri dan Persatuan Keselamatan Sosial Antarabangsa (ISSA).

Bertemakan ‘Changing the Game: Building the World We Want,’ program itu bertujuan menangani jurang kritikal dalam aspek perlindungan keselamatan sosial selain menyokong hak asas bagi mendapatkan perlindungan sosial. – Astro Awani

Author

Media Variasi

View all posts

View all posts


MITEN2022 sasar 1,000 peserta berbasikal dari 9 negara

AMPANG: Melaka International Tourism Endurance 2022 (MITEN2022), acara sukan berbasikal menyasarkan 1,000 peserta dari sembilan negara.

Acara sukan berimpak tinggi bertaraf antarabangsa itu dijadualkan berlangsung pada 10 dan 11 Disember di Stadium Hang Jebat, Melaka nanti, membabitkan peserta bukan sahaja dari Malaysia juga negara lain.

Pengarah Program, Shaiful Akhmar Mohd Noor berkata, penyertaan pelumba luar negara membabitkan negara Singapura, Brunei, United State, Belgium, United Kingdom, Jepun, Filipina, India dan Korea.

“Hari pertama perasmian pada 10 Disember dijangka akan dirasmikan oleh Yang di-Pertua Negeri Melaka, Tun Dr Mohd Ali Rustam.

“Hari kedua pada 11 Disember acara perlumbaan 150 kilometer dari jam 7 pagi dan juga jam 2 petang.

“Lebih 100 peserta luar negara dijangka akan menyertai pertandingan ini dan pendaftaran dibuka sehingga 11 Disember,” katanya pada sidang media di Hotel Grand Barakah di sini pada Jumaat.

Dalam pada itu, kira-kira 10 penaja hadir ke majlis yang turut membabitkan nilai RM150,000.

“Kita sudah pilih, sudah kaji elak laluan banjir kita ada pelan B.

“Pada hari pertama, diadakan pameran, karnival dan agensi kerajaan ada busking sikit, pada 20 gerai 20 pempamer pertandingan kareoke, pertandingan kanak-kanak,” katanya.

Orang ramai yang berminat untuk menyertai pertandingan lumba basikal ini boleh emel ke sekretariat.ygm@gmail.com atau whatsapp 011-51180204

Author

Tun Puteh Wanti

View all posts

View all posts


Juventus FC ditolak 15 mata

JUVENTUS ditolak 15 mata oleh mahkamah bola sepak Itali kerana kes urusan perpindahan kelab itu, kata persekutuan bola sepak kebangsaan (FIGC) pada Jumaat.

Keputusan itu memberi tamparan hebat kepada reputasi kelab, kerana pemotongan 15 mata terbabit sangat kejam daripada potongan sembilan mata yang diminta oleh pendakwa bola sepak sebelum ini.

Dengan berbaki 20 perlawanan lagi untuk dimainkan musim ini, Juventus yang kini berada di tangga ketiga Serie A dengan 37 mata, 10 mata di belakang pendahulu, Napoli.

Potongan itu telah mendorong mereka turun ke tempat ke-10, menjadikan mereka berada diluar kelayakan untuk pertandingan Eropah yang musim hadapan.

Dalam kenyataan lain, mahkamah turut mengenakan larangan daripada memegang sebarang jawatan dalam bola sepak Itali ke atas 11 pengarah Juventus yang terlibat.

Walaupun telah meletakkan jawatan sebagai Pengerusi Juventus pada November lalu, Andeea Agnelli dikenakan 24 bulan dan 30 bulan larangan kepada bekas pengarah sukan Fabio Paratici, yang kini merupakan pengarah urusan bola sepak di kelab Liga Perdana England, Tottenham Hotspur untuk memegang jawatan dalam bola sepak Itali.

Juventus berkata, mereka akan mengemukakan rayuan kepada lembaga jaminan sukan negara sebaik sahaja alasan untuk keputusan itu dikeluarkan.

Juventus turut menafikan salah laku dan berkata perakaunan mereka selaras dengan piawaian industri. Kelab ini dikawal oleh syarikat induk Exor milik keluarga Agnelli dan sahamnya disenaraikan di bursa saham Milan.

Keputusan itu telah mengubah keputusan sebelum ini pada April lalu untuk membersihkan Juventus dan 10 kelab lain serta eksekutif mereka daripada kesalahan tersebut.

Pihak berkuasa bola sepak telah membuka semula kes itu dan meminta pembatalan sebahagian keputusan awal supaya mereka boleh menilai dokumen baharu yang dikumpul oleh pendakwa raya di bandar Turin yang sedang menyiasat aliran kewangan Juventus.

Mahkamah mengesahkan pembebasan lapan kelab bola sepak lain, termasuk Sampdoria dan Empoli dari Serie A, dan pengarah mereka, yang mana pendakwa juga mahu membuka semula kes itu.

Pendakwa raya di Turin telah meminta Agnelli dan 11 orang lain serta  kelab itu sendiri untuk dibicarakan atas dakwaan perakaunan palsu.

Para pemegang saham Juventus awal minggu ini melantik lima ahli lembaga pengarah baharu dengan Gianluca Ferrero iaitu akauntan yang rapat dengan John Elkann, yang merupakan seorang tokoh perniagaan dalam keluarga yang telah memiliki kelab itu selama satu abad untuk menggantikan Agnelli sebagai pengerusi selepas lebih 10 tahun.

Author

Muhammad Nor Fadzly Mahat

View all posts

View all posts


Hannah Yeoh galak belia isi masa hujung minggu pertingkat, tambah kemahiran diri

KUALA LUMPUR: Menteri Belia dan Sukan, Hannah Yeoh menyeru golongan belia agar mengisi masa masing-masing pada hujung minggu dengan berusaha meningkatkan kemahiran serta mencari kemahiran baharu bagi membolehkan mereka menambah pendapatan.

Beliau turut menggesa golongan itu agar “mengikut minat masing-masing” ketika berusaha meningkatkan kemahiran diri dan berkata “kemelesetan ekonomi tidak mampu menghalang jika anda memiliki kemahiran yang sesuai.”

Yeoh berkata demikian ketika berucap pada program SEEKscapes iaitu inisiatif pembangunan kerjaya antara sektor awam dan swasta bagi membantu belia mengenal potensi mereka dan menemukan matlamat kerjaya untuk diri anjuran JobStreet Malaysia.

Beliau juga meminta pemilik perniagaan agar menganjurkan kursus latihan pada hujung minggu untuk belia bagi melengkapkan program Skills for Life kementerian itu yang dilaksanakan oleh Institut Latihan Kemahiran Belia dan Sukan (ILKBS) dalam usaha memperkasa golongan berkenaan dengan kemahiran tambahan.

Program itu diadakan pada hujung minggu menggunakan pendekatan ‘Do It Yourself’ khusus untuk belia daripada kumpulan B40 dan M40 selain golongan berisiko serta minoriti dan mereka yang sudah bekerja berumur 40 tahun ke bawah.

“Generasi muda tidak seharusnya takut untuk keluar dari zon selesa mereka untuk mempelajari kemahiran baharu. Kuatkan minda dan luangkan masa dengan melibatkan diri dengan orang lain untuk membina rangkaian anda sendiri.

“Meskipun anda tidak begitu berjaya dalam SPM, anda juga mampu mencapai kejayaan yang sangat cemerlang dalam hidup,” katanya sambil menambah beliau mengenali ramai individu dalam kategori ini yang telah menempa kejayaan dalam kerjaya mereka.

Yeoh memuji JobStreet Malaysia kerana menganjurkan program itu dan melahirkan rasa kagum kerana terdapat juga pemprofilan personaliti untuk hadirin bagi membantu mereka lebih mengenali diri sendiri sambil mengemukakan cadangan kerjaya yang sesuai.

Ribuan belia telah mendaftar untuk menghadiri acara dua hari itu yang turut menyaksikan penglibatan syarikat yang mencari pekerja seperti Teleport, Sports Direct, Genting Malaysia, Big Bad Wolf Books dan Sunway Berhad.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kes tukar agama: Bapa tiga anak didenda kerana hina mahkamah

KUALA LUMPUR: Seorang bapa yang didakwa melarikan tiga anaknya dan mendaftarkan mereka sebagai mualaf tanpa kebenaran bekas isterinya, didenda RM20,000 oleh Mahkamah Tinggi di sini hari ini kerana menghina mahkamah.

Hakim Evrol Mariette Peters menjatuhkan hukuman itu terhadap Muhammad Nagahswaran Muniandy, bekas suami Loh Siew Hong, dan memerintahkannya membayar denda dalam tempoh 14 hari, jika tidak dia akan dipenjarakan selama 14 hari mulai hari ini.

Hakim berkata, Muhammad Nagahswaran telah campur tangan dalam pentadbiran keadilan.

Hakim itu membuat keputusan tersebut selepas membenarkan permohonan Loh untuk memulakan prosiding komital terhadap Muhammad Nagahswaran.

Dalam permohonannya, Loh mendakwa terdapat perintah mahkamah yang memberikannya hak penjagaan tunggal ke atas tiga anaknya iaitu kembar perempuan berusia 15 tahun dan anak lelaki berusia 11 tahun pada 31 Mac 2021, bagaimanapun bekas suaminya telah melanggar perintah itu.

Dalam penghakimannya, hakim itu berkata responden (Muhammad Nagahswaran) mengetahui apa yang telah dilakukannya dan gagal mematuhi perintah mahkamah itu yang memberikan hak penjagaan tunggal kepada Loh.

“Dan daripada afidavit itu, responden telah melibatkan ahli keluarga dalam menghalang kanak-kanak itu dikembalikan kepada pempetisyen,” katanya.

Hakim berkata dalam kes ini, kelakuan responden yang tidak mematuhi perintah mahkamah telah mencetuskan rantaian peristiwa, yang bukan sahaja menyebabkan pempetisyen menggunakan pelbagai kaedah, melalui mahkamah, memfailkan banyak permohonan, semata-mata untuk bersatu semula dengan anaknya.

“Ia juga telah menghalang kanak-kanak daripada bersama ibu mereka selepas dipindahkan dari seorang kepada yang lain. Pempetisyen dibiarkan dalam keadaan tidak menentu,” kata Peters.

Hakim juga menegaskan bahawa mahkamah perlu menunaikan tanggungjawabnya dengan menjatuhkan hukuman yang setimpal bagi menggambarkan keseriusan kes, khususnya campur tangan responden terhadap pentadbiran keadilan.

Mahkamah memerintahkan responden membayar kos RM6,000.

Loh dan bekas suaminya, masing-masing berumur 36 tahun, duduk berjauhan antara satu sama lain di galeri awam semasa prosiding mahkamah berlangsung.

Ibu tunggal itu diwakili peguam J. Gunamalar manakala M. Vhimall mewakili Muhammad Nagahswaran.

Sementara itu, peguam Mohamed Haniff Khatri Abdulla, yang mewakili Majlis Agama Islam dan Adat Istiadat Melayu Perlis (MAIPs) memberitahu mahkamah bahawa pihaknya telah memohon supaya hakim itu menarik diri daripada mendengar permohonan MAIPS bagi meminda perintah hak penjagaan tiga anak yang diperoleh Loh.

Permohonan itu difailkan berikutan Mahkamah Rayuan pada 7 Februari lepas telah membenarkan rayuan MAIPs untuk mencelah sekali gus membenarkan permohonan MAIPs untuk dijadikan sebagai respoden kedua.

Pada 15 Jun 2022, Peters menolak permohonan MAIPs untuk menjadi pencelah dalam prosiding perceraian pasangan itu bagi mengubah perintah penjagaan anak pasangan itu yang diberikan kepada Loh untuk membolehkannya menyediakan pendidikan dan latihan yang Islamik, serta zakat kepada ketiga-tiga kanak-kanak yang turut memeluk agama Islam bersama bapa mereka.

Pada 21 Feb 2022, tiga beradik itu yang berada di bawah jagaan Jabatan Kebajikan Masyarakat diserahkan kepada Loh selepas Mahkamah Tinggi membenarkan permohonan habeas corpusnya.

Loh juga memfailkan permohonan semakan kehakiman untuk mencabar penukaran agama anaknya kepada agama Islam yang didakwa dilakukan oleh bekas suaminya tanpa persetujuan beliau. Mahkamah Tinggi menetapkan 11 Mei untuk keputusan. – BERNAMA


Pengotor! Lelaki selamba buang makanan bawah kerusi dalam tren

WALAUPUN peringatan larangan makan dan minum di dalam pengangkutan awam terutama tren kerap didengari namun masih ada sesetengah pihak enggan mematuhinya.

Terbaru, seorang pengguna LRT berjaya merakam aksi lelaki yang dilihat selamba makan di dalam tren tanpa mempedulikan orang sekeliling.

Malah, perkongsian video di TikTok @teachercalvintan memaparkan, lelaki itu dilihat mengambil ruang sehingga tiga tempat duduk penumpang di dalam tren.

Lebih menjengkelkan, dia membuang sampah di bawah tempat yang didudukinya.

Bukan itu sahaja, lelaki terbabit turut membuka kasut dan meletakkan di tepi sambil dengan bersahaja bermain telefon bimbit seperti berada di dalam rumah.

Video tersebut mendapat perhatian warga net yang rata-ratanya mengecam tindakan lelaki itu yang dianggap tidak bertamadun.

“Confirm bau kuat kan stoking dia… faham-faham sudah la bersepah lagi makanan dia tu,” selar netizen.

“Announcement melarang dia tak dengar tu. Something wrong,” komen pengguna TikTok

“Menyusahkan orang! Macam tren tu dia bayar sorang!” marah warga net.

Sementara itu, Rapid KL menerusi ruangan komen mengingatkan kembali bahawa tindakan makan di dalam tren memang tidak dibenarkan.

“Walaubagaimanapun, memang makan tidak dibenarkan di dalam tren. Sekiranya berlaku lagi kejadian seperti ini mohon untuk terus berikan no tren supaya kami terus dapat membuat tindakan pantas.

“Kami memohon maaf di atas ketidakselesaan ini dan akan sentiasa membuat pemantauan agar kejadian seperti ini tidak berulang lagi,” kata Rapid KL.

Author

Nurul Ain Japri

View all posts

View all posts


Kebakaran Wisma Jakel: Unit K9 akan digerak esok

SHAH ALAM: Jabatan Bomba dan Penyelamat Malaysia (JPBM) Selangor akan menggerakkan Unit Anjing Pengesan (K9) esok bagi menjalankan kerja-kerja forensik untuk mengenal pasti punca insiden kebakaran di Wisma Jakel, Seksyen 7 di sini.

Pengarah JBPM Selangor, Datuk Norazam Khamis berkata, setakat ini punca kejadian masih belum diketahui dan dua ekor anjing pengesan khas  bagi mengenal pasti punca kebakaran akan digerakkan.

“Kita akan panggil pasukan K9 untuk mengesan jika adanya perbuatan khianat, accelerant (bahan yang mempercepat perebakan api) dan sebagainya bagi memastikan punca kebakaran.

“Apabila api padam sepenuhnya, barulah unit K9 bertindak untuk melakukan siasatan bagi mengenal pasti jika ada perbuatan khianat terhadap Wisma Jakel,” katanya dalam sidang media berhampiran lokasi kejadian hari ini.

Beliau berkata laporan penuh insiden itu dijangka diketahui dalam tempoh sebulan.

Norazam juga berkata, Wisma Jakel setinggi lima tingkat itu didapati terbakar sepenuhnya dalam insiden yang dilaporkan berlaku pada kira-kira 7 pagi.

Beliau berkata, bomba sudah berjaya mengawal kebakaran pada peringkat awal namun api kemudian didapati merebak ke tempat simpanan dan stor barangan jualan.

“Keseluruhannya kita telah berjaya mengawal api pada 3 petang. Setakat ini, kita masih memadam kebakaran di bahagian stor yang tinggal lagi 10 peratus. Dijangka satu atau dua jam lagi kebakaran dapat dipadamkan sepenuhnya,” kata beliau.

Norazam berkata, sejumlah 89 anggota serta pegawai dari enam balai bomba terlibat dalam operasi memadam kebakaran itu dan pihaknya menggunakan empat unit jentera Aerial Ladder Platform (ALP) termasuk dari Kuala Lumpur dan Melaka serta 5 tangki air berkapasiti 20,000 liter.

Mengulas keadaan seorang anggota bomba bantuan yang cedera ketika proses memadam kebakaran itu, beliau berkata, mangsa hanya mengalami kecederaan ringan selepas serpihan batu panas termasuk ke dalam bajunya dan dia telah dihantar ke hospital berhampiran untuk pemeriksaan lanjut.

Gedung tekstil terkemuka itu dilaporkan terbakar awal pagi tadi dan pihak bomba menerima panggilan kecemasan mengenai insiden tersebut pada 7.08 pagi. – BERNAMA


DBKL tahan 36 pelayan seks, pecahkan 54 bilik di Jalan Petaling

CYBERJAYA: Seramai 36 wanita warga asing yang bekerja selaku pelayan seks ditahan oleh Dewan Bandaraya Kuala Lumpur (DBKL) dalam serbuan di sekitar Jalan Petaling, Kuala Lumpur pada Sabtu lalu.

Menurut DBKL, serbuan Tindakan Khas Premis Berisiko (Aktiviti Pelacuran) Siri 1/2023 itu dijalankan menerusi Jabatan Penguatkuasaan selepas mengenal pasti premis-premis yang dijadikan sebagai pusat pelacuran dan pengaturan tindakan penguatkuasaan sedang giat dilaksanakan secara berperingkat.

“Dalam operasi tindakan khas ini, sejumlah empat buah premis telah diserbu pihak penguatkuasa DBKL serta menahan sementara 36 orang wanita warga negara asing terdiri daripada (26)warga Indonesia, (5) warga Bangladesh, (2) warga India, (1) warga Sri Lanka dan (1) warga China disyaki sebagai pelayan seks. Turut diperiksa 11 orang lelaki warga tempatan dan warga asing dipercayai sebagai pelanggan yang hadir ke premis semasa serbuan dijalankan.

“Empat buah premis ini dikenakan tindakan penutupan serta merta (sealed) dibawah Seksyen 101(1)(v), Akta Kerajaan Tempatan 1976 dan 4 notis kompaun dibawah UUK 3(1) UUK Pelesenan Tred, Perniagaan dan Perindustrian (WPKL) 2016 – Menjalankan apa-apa aktiviti perniagaan tanpa kebenaran/lesen pihak DBKL,” maklum DBKL.

Dalam serbuan sama, DBKL turut memecahkan 54 sekatan bilik yang dibina tanpa kelulusan.

“Sebanyak 155 pelbagai barang telah disita antaranya kondom, gel pelincir, tisu basah dan kamera litar tertutup (CCTV).

“Barangan yang disita dibawa ke Setor Sitaan DBKL untuk tindakan lanjut,” jelasnya.

Author

Diyana Rahip

View all posts

View all posts


RM35,000 menanti peserta basikal lipat terbesar LIFBC 2022

KUALA LUMPUR: Hadiah bernilai RM35,000 menanti peserta aktiviti basikal lipat terbesar di Malaysia atau Folding Bike Challenge (LIFBC) 2022  akan diadakan di Langkawi pada 16 hingga 18 September nanti.

Ketua Pegawai Eksekutif LTA Event Management, Zainudin Kadir berkata, acara ini mendapat sokongan padu daripada Kementerian Pelancongan, Seni dan Budaya, Tourism Malaysia dan LADA.

“Kita menjangkakan lebih 1,500 penyertaan dalam acara ini dari dalam negara dan juga dari luar negara seperti Thailand, Indonesia dan Singapura.

“Menerusi penyertaan mereka tiga hari dua malam, Langkawi bakal memperoleh pendapatan lebih RM2 juta dan lebih RM1 juta untuk perniagaan makanan.

“Ini data holistik dan berkolaborasi dengan Jabatan Perangkaan Malaysia. Duty free dapat hasilnya, pengangkutan air, udara, darat akan dapat nikmatnya, bermakna lebih RM12 juta orang Langkawi akan dapat nikmatnya,” katanya pada sidang media di Matic, Jalan Ampang di sini.

Tambah Zainudin, menariknya peserta tak perlu bersusah payah membawa basikal kerana ada basikal yang dijual pada harga berpatutan dan ada diskaun.

“Festival tiga hari ini membabitkan aktiviti seperti Fun Ride 30KM, Endurance 65KM, pameran serta jualan. Hadiah bernilai lebih RM35,000 serta pelbagai hadiah cabutan bertuah menanti peserta.

“Sambutan yang menggalakkan daripada peserta tempatan dan antarabangsa ini membuktikan bahawa aktiviti basikal lipat ini berjaya menyemarakkan lagi sektor pelancongan di Langkawi selepas lebih dua tahun lumpuh akibat pendemik COVID-19.

“Setiap peserta akan mendapat baju jersey eksklusif LIFBC, Pingat LIFBC, Sijil Penyertaan dan goodies bag. Selain berpeluang memenangi hadiah cabutan bertuah yang menarik, peserta juga dapat menghayati keindahan destinasi pelancongan popular di sepanjang laluan program ini diadakan seperti di Pantai Cenang dan sekitarnya,” kata Zainuddin.

Selain daripada itu beberapa lagi acara pelancongan bertaraf antarabangsa akan turut mengisi kalender pelancongan Langkawi sehingga penghujung tahun 2022 ini. Antaranya adalah Langkawi International Classic Car Show.

Penyertaan masih lagi terbuka dan untuk maklumat lanjut dan pendaftaran sila hubungi +0195553716 atau 019-2883716.

Author

Tun Puteh Wanti

View all posts

View all posts


Pernah jalani kehidupan B40, Eizlan Yusof nekad bawa perubahan di Sabak Bernam

CYBERJAYA: Keperitan hidup yang dilalui ketika membesar dalam keluarga serba kekurangan nyata membuatkan pelakon, Datuk Seri Eizlan Yusof lebih memahami situasi yang dihadapi rakyat Malaysia masa kini.

Eizlan atau nama sebenarnya Idris Md Yusof, 51, turut bertanding dalam Pilihan Raya Umum ke-15 (PRU15) bagi kerusi Parlimen Sabak Bernam menerusi tiket parti Pejuang Tanah Air (Pejuang).

Katanya, kehidupan yang dilaluinya dahulu selaku golongan B40 membuatkan dia teguh berjuang dalam membantu mereka yang memerlukan.

“Saya berasal dari keluarga B40, jadi saya faham keperitan hidup dan mereka boleh duduk bersembang dengan saya.

“Saya bersyukur sebab Allah buka banyak pintu sehinggalah ke hari ini menjadi calon Parlimen di Sabak Bernam,” katanya seperti dilapor mStar pada Selasa.

Eizlan turut mengakui bahawa dia seorang yang berhati ‘tisu’ setiap kali berdepan dengan pihak yang dalam kesusahan.

Perkara itu membuatkan sahabatnya, Dr Ahmad Idham mencadangkan Eizlan untuk menyandang jawatan Pengerusi Hal Ehwal Industri, Kebajikan dan Data Industri pada tahun lalu.

“Ahmad Idham kata saya paling layak sebab jiwa saya ‘tisu’, saya memang ada masalah apabila berdepan dengan orang yang berada dalam kesusahan.

“Sekiranya diberi mandat di Parlimen Sabak Bernam, saya memberi jaminan untuk menyelesaikan beberapa isu,” katanya.

Jelasnya, antara isu yang ingin diselesaikan di Sabak Bernam adalah berhubung kelemahan jalur lebar (internet) talian telefon, naikkan sektor eko-pelancongan, pertanian dan peluang kerjaya golongan belia.

“Saya adalah orang yang suka bekerja dan bukan hanya cakap kosong.

“Jika kalah sekali pun, saya akan terus mendesak wakil rakyat supaya menyelesaikan masalah berkenaan, selaras dengan tanda pagar #jomkitabuatkerja,” ujarnya.

Untuk rekod, Parlimen Sabak Bernam bakal menyaksikan Eizlan bertembung dengan tiga lagi calon iaitu Shamsul Maarif Ismail (PH), Datuk Abd Rahman Bakri (BN) dan Kalam Salan (PN).

Author

Diyana Rahip

View all posts

View all posts


Dua lelaki berpakaian taktikal anime ditahan

KUALA LUMPUR: Dua lelaki lengkap berpakaian taktikal Let’s Anime Cosplay ditahan kerana disyaki memiliki senjata api dan bom tangan tiruan di sebuah pusat beli-belah, Damansara Jaya, di sini, semalam.

Kedua-dua suspek warga tempatan masing-masing berumur 15 dan 24 tahun itu ditahan pada 4.30 petang selepas polis menerima laporan mengenai mereka.

Timbalan Ketua Polis Daerah Petaling Jaya Supt Ku Mashariman Ku Mahmood berkata pemeriksaan dilakukan ke atas suspek, polis menemukan satu laras senjata jenis M4, sepucuk pistol jenis Glock dan dua butir bom tangan yang kesemuanya tiruan.

Beliau berkata kedua-dua suspek tidak memiliki sebarang rekod kesalahan lampau.

“Kes berkenaan disiasat di bawah Seksyen 36(1) Akta Senjata 1960 yang memperuntukkan hukuman penjara tidak melebihi setahun atau denda tidak melebihi RM5,000 atau kedua-duanya jika disabitkan kesalahan.

“Kedua-dua mereka direman selama tiga hari mulai hari ini sehingga Selasa ini di bawah Seksyen 117 Kanun Prosedur Jenayah,” katanya dalam kenyataan malam ini.

Ku Mashariman menasihatkan orang ramai supaya tidak membeli atau memiliki senjata tiruan dengan sengaja kerana ia menyalahi undang-undang dan tindakan boleh diambil di bawah Akta Senjata 1960.

“Orang ramai yang mempunyai maklumat berkaitan aktiviti menyalahi undang-undang di sekitar daerah Petaling Jaya boleh menghubungi Hotline Polis Petaling Jaya di talian 03-7966 2222 atau mana-mana balai polis berdekatan,” katanya. – BERNAMA


Gaji Kylian Mbappe termahal di dunia

MAJALAH Forbes melaporkan bintang kelab Paris Saint-Germain (PSG), Kylian Mbappe merupakan pemain bola sepak menerima gaji termahal di dunia dengan jumlah AS$128 juta (RM586 juta).

Laporan Forbes menyatakan nilai tertinggi itu dicatatkan selepas penyerang sensasi itu menandatangani kontrak lanjutan selama tiga tahun untuk terus menyarung jersi PSG di Parc des Princess pada Mei lalu.

Pendapatan Mbappe juga merangkumi bonus kira-kira AS$110 juta (RM510.13 juta) selain anggaran tambahan pendapatan tahunan AS$18 juta (RM83.48 juta) daripada penajaan.

Untuk rekod, Mbappe kini ditaja oleh jenama antarabangsa seperti Nike, Hubley, Oakley serta menjadi penghias kulit permainan video terkenal FIFA 2023.

Rekod pendapatan terkini pemain Perancis itu sekaligus memadamkan rekod yang dipegang dua penyerang sensasi iaitu Lionel Messi dan Cristiano Ronaldo yang berada dalam carta tertinggi selama lapan tahun berturut-turut.

Laporan majalah ekonomi itu juga turut menyatakan lima pemain teratas dihuni oleh Messi (AS$120 juta), Ronaldo (AS$100 juta), Neymar (AS$80 juta) dan pemain Liverpool, Mohamed Salah dengan pendapatan sebanyak AS$53 juta.

Sementara itu,  pemain sensasi Manchester City, Erling Haaland mengisi kedudukan di tangga keenam manakala lagenda Barcelona, Andres Iniesta yang kini berkelana di Jepun, beraksi bersama kelab, Vissel Kobe meraih pendapatan lumayan sebanyak AS$30 juta.

Author

Mohamad Fitri Hazim Hazam

View all posts

View all posts


Wang caruman KWSP boleh dijadikan cagaran kepada bank – Pakar

KUALA LUMPUR: Kumpulan Wang Simpanan Pekerja (KWSP) boleh menggunakan wang caruman di agensi itu sebagai cagaran kepada bank bagi meyakinkan pihak institusi perbankan untuk membantu pencarum yang menghadapi masalah kewangan termasuk beban hutang, kata pakar ekonomi.

Langkah berkenaan merupakan antara pendekatan alternatif yang boleh dilakukan KWSP selain membenarkan pengeluaran wang tunai kepada pencarum seperti yang dilaksanakan oleh kerajaan sebelum ini.

Pakar Ekonomi University College i-CATS Kuching, Profesor Datuk Dr Shazali Abu Mansor berkata, untuk tujuan itu kerajaan perlu berbincang dengan pihak bank bagi menangani masalah kewangan yang meresahkan rakyat, sehingga timbul desakan supaya wang simpanan KWSP dikeluarkan lagi.

“Kalau kerajaan boleh arahkan bank-bank bantu mereka yang mengalami masalah hutang itu adalah lebih baik kerana sikap sesetengah bank yang tegas menyukarkan rakyat dan pihak bank perlu tahu, punca perkara ini berlaku adalah disebabkan pandemik COVID-19 dan bukannya rakyat.

“Dengan menjadikan wang simpanan di KWSP sebagai cagaran, ia akan membantu rakyat, pada masa sama (rakyat) boleh mengambil tempoh cagaran itu sebagai waktu untuk mereka bangun semula dan membina kewangan yang kukuh sedikit demi sedikit,” katanya ketika dihubungi Bernama hari ini.

Katanya, kerajaan melalui Bank Negara Malaysia (BNM) seharusnya turut menjaga kebajikan pemimjam serta diberi keutamaan dan bukan hanya menjaga kepentingan institusi bank.

“Di mana peraturan yang boleh dilonggarkan, hendaklah dibenarkan seperti membenarkan pelanggan yang berada dalam Sistem Maklumat Rujukan Kredit Pusat (CCRIS) atau disenarai hitam membuat penstrukturan pinjaman atau fleksibelkan mengikut kemampuan mereka dalam mengatasi masalah kewangan, ini yang kebanyakannya dihadapi oleh usahawan,” katanya.

Senada dengan Shazali, Pensyarah Kanan Jabatan Kewangan di Pusat Pengajian Ekonomi, Kewangan dan Perbankan Universiti Utara Malaysia (UUM), Dr Adilah Azhari berkata, KWSP juga boleh mengurangkan kadar caruman supaya pencarum mempunyai wang lebih untuk membayar hutang dan keperluan asas lain.

“Cadangan pengurangan pemotongan caruman ini boleh dijalankan dalam beberapa bulan, contohnya selama 12 bulan dan ini akan memberi ruang kepada rakyat untuk menyelesaikan masalah kewangan mereka kerana caruman itu adalah mandatori.

“Contohnya bagi mereka yang mempunyai baki caruman bawah RM10,000, mungkin boleh (potongan caruman) serendah 4.5 peratus manakala yang lebih RM10,000 dalam lapan peratus,” katanya.

Sementara itu, Penganalisis Ekonomi UniKL Business School, Profesor Madya Dr Aimi Zulhazmi Abdul Rashid berkata, sekiranya pengeluaran KWSP dibenarkan sekali lagi ia perlu terus dikreditkan kepada bank untuk menyelesaikan hutang yang tertunggak atau sekurang-kurangnya melaraskan pembayaran bagi mengelak daripada muflis.

“Ini boleh dilakukan untuk memberi nafas baharu kepada mereka yang terkesan… atau pun diamanahkan kepada Agensi Kaunseling dan Pengurusan Kredit (AKPK) untuk memastikan segmen ini khusus kepada yang mempunyai hutang bank supaya dijadualkan semula,” katanya.

Dalam pada itu, Pengarah Program MBA Putra Business School (PBS), Profesor Madya Dr Ahmed Razman Abdul Latiff menasihatkan agar orang ramai supaya terus mengamalkan perbelanjaan berhemah, berbelanja mengikut kemampuan, dan tidak mengambil hutang baharu.

“Sentiasa tingkatkan kemahiran dan pengetahuan supaya mampu mendapatkan pekerjaan yang menjanjikan gaji yang lebih tinggi, dan jika perlu bantuan, jangan segan-silu dapatkan bantuan dari mereka yang boleh membantu.

“Rakyat juga boleh mendapatkan khidmat AKPK dalam pengurusan kewangan yang lebih baik serta menyertai program upskilling dan reskilling supaya dapat meningkatkan taraf kualiti hidup,” katanya. – BERNAMA


Dakwaan Anwar terima gaji RM15 juta sebagai Penasihat Ekonomi Selangor fitnah berulang

SHAH ALAM: Dakwaan Pengerusi Perikatan Nasional (PN), Tan Sri Muhyiddin Yassin bahawa Perdana Menteri, Datuk Seri Anwar Ibrahim menerima RM15 juta semasa menjadi Penasihat Ekonomi Selangor merupakan pengulangan fitnah yang telah dinafikan berulangkali.

Setiausaha Politik Menteri Besar Selangor, Juwairiya Zulkifli dalam kenyataan menerusi Facebooknya berkata, dakwaan itu dilontarkan bekas perdana menteri itu ketika ceramah kempen Pilihan Raya Umum ke-15 (PRU15) bagi Parlimen Padang Serai.

Katanya dakwaan tersebut telah berulangkali dinafikan termasuk dalam jawapan rasmi Menteri Besar Selangor ketika itu Allahyarham Tan Sri Khalid Ibrahim dalam sidang Dewan Undangan Negeri (DUN) Selangor.

“Semasa tempoh Datuk Seri Anwar Ibrahim menjadi Penasihat Ekonomi Selangor, beliau hanya diberikan gaji simbolik RM1 setahun. Gaji tersebut tidak dibayar kepada beliau sejak tarikh lantikan. Beliau tidak menerima  sebarang bayaran elaun atau keistimewaan selain gaji RM1 tersebut,” katanya.

Juwairiya yang juga Ahli Dewan Undangan Negeri (ADUN) Bukit Melawati berkata, perkara itu juga telah jelas tertera dalam hansard DUN Selangor menerusi jawapan kepada soalan ADUN.

“Dengan mengitar semula rekaan yang tidak berasas ini menunjukkan keterdesakan dan kemuflisan modal politik PN dalam usaha kempen mereka setelah gagal membentuk Kerajaan Persekutuan,” katanya.

Beliau berkata, tindakan menabur fitnah serta dakwaan palsu bagi mengaburi fikiran rakyat sangat tidak bertanggungjawab dan jelas terkeluar dari nadi politik Melayu-Islam yang selalu mereka dendangkan.

“Saya percaya di pihak Perdana Menteri wajar mengambil tindakan selanjutnya bagi menghalang pengulangan fitnah ini terus dijaja oleh mereka yang bankrap akhlak dan etika dalam berpolitik,” katanya.

Baru-baru ini, tular di media sosial TikTok yang memaparkan Muhyiddin mendakwa Anwar dibayar gaji RM15 juta semasa menjadi Penasihat Ekonomi Negeri Selangor dalam ceramah politiknya semasa kempen plihan raya Parlimen Padang Serai. – BERNAMA


Kontraktor didakwa serah kad perniagaan tertera gelaran ‘Datuk’ tidak diiktiraf

KUALA LUMPUR: Seorang kontraktor mengaku tidak bersalah di Mahkamah Majistret Ampang di sini hari ini atas pertuduhan menyerahkan kad perniagaannya tertera gelaran ‘Datuk’, yang tidak diiktiraf kepada seorang wanita, empat tahun lepas.

Mohamed Rafi Mohamed Hanifa, 37, didakwa menyerahkan kad perniagaan tertera nama ‘Datuk Mohamed Rafi Mohamed Hanifa’  kepada wanita itu, yang mempamerkan jata negara dan darjah kebesaran, yang gelaran ‘Datuk’ itu tidak diiktiraf.

Dia didakwa melakukan kesalahan itu di sebuah firma guaman di Ampang Jaya, pada 10 pagi, 5 Oktober 2019, mengikut Seksyen 3 (1)(a) Akta Lambang dan Nama (Mencegah Penggunaan Tidak Wajar) 1963 yang boleh dihukum di bawah Seksyen 5 akta sama.

Seksyen itu memperuntukkan hukuman denda tidak melebihi RM20,000 atau penjara maksimum tiga tahun atau kedua-duanya, jika sabit kesalahan.

Timbalan Pendakwa Raya Annur Athirah Amran menawarkan jaminan RM7,000 dengan seorang penjamin manakala peguam  Uma Gunaseelan yang mewakili tertuduh memohon jaminan rendah atas alasan anak guamnya penanggung tunggal keluarga dan tidak mempunyai risiko untuk melarikan diri.

Majistret Amalina Basirah Md Top membenarkan jaminan RM5,500 dengan seorang penjamin dan menetapkan 24 Mei depan untuk sebutan semula kes. – BERNAMA


Dibelasah 2-11, penyokong Kelantan bakar suar luah rasa kecewa

SEBAHAGIAN penyokong pasukan Kelantan FC meluahkan rasa kecewa mereka terhadap pasukan mereka selepas di belasah 2-11 ketika bertemu Selangor FC dengan membakar suar di luar Stadium Sultan Muhammad Ke-IV, Kota Bharu, malam tadi.

Beberapa video yang tular di media sosial, para penyokong tersebut turut menuntut pemilik Kelantan FC, Norizam Tukiman untuk berundur sebagai pemilik The Red Warriors (TRW), lapor Utusan Online.

Sebelum tamat perlawanan menentang Selangor, sebahagian penyokong turut membentuk emoji sedih di tempat duduk penyokong.

When it was so bad that the Kelantan fans made a sad emoji in real life. #LigaSuper2023 pic.twitter.com/NDGqJdbJVQ

— Lee Seng Foo🇲🇾李成富 (@sengfoo88) August 25, 2023

Sebelum ini, TRW turut dibelasah ketika menentang Terengganu 8-0 dan Johor Darul Ta’zim dengan jaringan 10-0.

Selepas 21 perlawanan liga, TRW telah mencatatkan 87 bolos dan menjadikan ia sebagai rekod bolos terburuk.

Dengan kekalahan yang memalukan malam tadi, TRW berisiko akan tersingkir ke Liga M3 apabila terus kekal ditangga kedua tercorot dalam saingan liga.

Author

Muhammad Nor Fadzly Mahat

View all posts

View all posts


Sistem subsidi diesel diteruskan, ditambah baik – PM Anwar

PUTRAJAYA: Sistem subsidi diesel sedia ada diteruskan dan ditambah baik dengan memastikan kenderaan yang mendapatkan bekalan diesel dari stesen minyak atau tangki skid dilengkapi dengan sistem ‘fleet card’ untuk memantau penggunaan diesel dan mengelakkan ketirisan, kata Perdana Menteri, Datuk Seri Anwar Ibrahim.

Bercakap pada sidang media selepas mempengerusikan Mesyuarat Tindakan Ekonomi Negara (MTEN) di sini hari ini, Anwar yang juga Menteri Kewangan berkata, sistem subsidi diesel negara harus diperbaiki berikutan tanggungan subsidi negara melonjak kepada RM13 bilion pada tahun lepas.

Menurutnya, semakan menunjukkan penggunaan diesel melonjak 37.7 peratus iaitu 6.1 bilion liter pada  2019 kepada 8.4 bilion liter pada 2022, sedangkan jumlah kenderaan berdaftar yang menggunakan diesel hanya meningkat 2.4 peratus iaitu dari 2.08 juta pada 2019 ke 2.13 juta pada 2022.

“Jadi ada masalah tentang salah guna, penyeludupan dan ketirisan. Ini disebutkan ketirisan RM10 billion.

“Pemberian diesel subsidi itu diteruskan tetapi mesti melalui fleet card. Dengan cara ini kita dapat kesan siapa perlu boleh pakai, tapi jangan ambil diesel dan jual kepada kilang-kilang seperti mana berlaku sekarang,” kata beliau.

Beliau berkata, kerajaan sedang memperincikan jenis-jenis kenderaan yang akan menikmati subsidi diesel.

“Kita sedang perinci kenderaan mana diperlukan dan sebagainya tetapi yang jelas subsidi diesel tidak dinaikkan.

“Cuma kita nak tentukan yang berhak akan peroleh diesel subsidi. Kita tidak mahu, wang cukai dibayar untuk bantu rakyat tetapi diguna kartel-kartel seperti kartel-kartel minyak masak, digunakan untuk kepentingan segelintir kecil,” kata beliau.

Anwar berkata, kerajaan telah melaksanakan program subsidi bersasar secara berperingkat bermula Januari 2023 apabila kerajaan tidak lagi memberikan subsidi penuh tarif elektrik kepada syarikat besar yang menggunakan tenaga elektrik pada tahap yang tinggi.

Beliau berkata, pengurusan subsidi yang lebih bersasar dan mampan menjadi keutamaan dalam memastikan perbelanjaan kerajaan disalurkan kepada keperluan pembangunan yang dapat memberi nilai tambah lebih tinggi kepada ekonomi negara.

Sementara itu, Anwar berkata, MTEN bersetuju Pangkalan Data Utama (PADU) dibangunkan bertujuan mengabungkan sebanyak mungkin maklumat sosioekonomi bagi setiap isi rumah untuk membantu kerajaan mengubal dasar dan menyasarkan subsidi.

Beliau berkata, PADU akan membantu kerajaan memastikan sebarang program subsidi dilaksanakan dengan lebih teratur untuk mengelakkan sebarang keciciran dalam kalangan penerima isi rumah yang layak.

“Kekerapan dan ketepatan data adalah penting untuk membantu penggubalan dasar kerajaan yang dapat memenuhi keperluan dan keyakinan rakyat.

“Isu berkenaan sekuriti data juga akan ditangani dan diutamakan, serta penyelarasan lebih baik untuk mengurangkan aspek pertindihan,” katanya dan menambah bahawa MTEN telah diarahkan untuk melihat keperluan penggubalan akta khusus untuk membolehkan inisiatif perkongsian data itu dapat diperkukuh. – BERNAMA


Warga emas maut langgar tiang telekomunikasi

KUCHING: Seorang lelaki warga emas maut selepas motosikal ditungganginya melanggar tiang telekomunikasi yang tumbang ekoran kabelnya tersangkut dan diheret sebuah lori simen di Kota Samarahan di sini, kira-kira 3 petang tadi.

Jurucakap Pusat Gerakan Operasi (PGO) Bomba Sarawak berkata, pihaknya menerima panggilan berhubung insiden itu pada 3.15 petang dan mangsa, Thian Joon Jee, 74, disahkan meninggal dunia di tempat kejadian.

“Setibanya di lokasi kejadian didapati sebuah lori telah terlekat kabel telekomunikasi dan mengheret kabel tersebut beberapa meter dari lokasi asal sehingga menyebabkan beberapa tiang tumbang di tengah jalan. Dipercayai satu daripada tiang itu telah dilanggar mangsa,” katanya dalam kenyataan hari ini.

Menurutnya pasukan bomba bertindak memotong kabel yang menghalang laluan kenderaan dan tiang telah dialihkan selepas mendapat kebenaran pegawai Telekom Malaysia yang berada di lokasi kejadian.

Jurucakap memaklumkan operasi dan kerja pembersihan berakhir pada 4.32 petang. – BERNAMA


Rayuan kes SRC: Najib mahu Ketua Hakim Negara tarik diri

Najib berkata perkembangan baharu itu amat membimbangkan dengan mengambil kira fakta bahawa Zamani secara jelas mempunyai pandangan yang negatif terhadap kepimpinan beliau di negara ini sebagai Perdana Menteri dan telah menyimpulkan bahawa beliau menyalur keluar dana-dana harta negara ke dalam akaun peribadinya.

Beliau juga berkata Zamani, sebagai suami Pengerusi panel hakim yang mendengar rayuan itu, mungkin mempengaruhi pemikiran Tengku Maimun terhadap tuduhan atas kebersalahannya.

“Saya selanjutnya menyatakan bahawa oleh kerana sifat hubungan suami-isteri mereka, adalah berkemungkinan bahawa pemikiran Pengerusi yang bijaksana mungkin telah terkesan tanpa disedari olehnya melalui sentimen-sentimen suami Yang Amat Arif Ketua Hakim terhadap saya.

“Malah, saya sesungguhnya percaya bahawa sekiranya Mahkamah Yang Mulia ini memutuskan bertentangan saya di mana yang dipengerusikan oleh Yang Amat Arif Ketua Hakim, pemerhati termaklum dan berfikiran adil akan berpendapat yang sama terhadap isu-isu yang terbangkit di atas,” katanya.

Bagi meletakkan perkara itu dalam perspektif, Najib berkata ketika perbicaraan kesnya bermula, hakim pertama yang mendengar kes tersebut iaitu Datuk Mohd Sofian Abd Razak, telah dikatakan mempunyai seorang abang yang juga ahli UMNO serta Ahli Majlis Mesyuarat Kerajaan Negeri Pahang, telah diminta menarik diri atas sebab orang awam mungkin berpandangan bahawa keadilan tidak dilihat berlaku.

“Juga, baru-baru ini dalam permohonan saya untuk melantik Jonathan Laidlaw QC, Hakim Datuk Wan Ahmad Farid Wan Salleh turut membuat deklarasi bahawa abang beliau merupakan ahli politik aktif UMNO dan telah menarik diri daripada mendengar perkara tersebut walaupun pihak-pihak tidak mengemukakan sebarang bantahan.

“Oleh itu, mahkamah ini yang merupakan Mahkamah Agung negara ini juga harus mematuhi standard-standard tinggi yang telah diguna pakai oleh hakim Mahkamah Tinggi.

“Begitu juga, Yang Amat Arif Ketua Hakim harus dipertanggungjawab ke atas beban yang sama sepertimana yang telah dicadangkan oleh Majlis Peguam dan ini menyokong penegasan saya bahawa terdapat bahaya sebenar berat sebelah yang berlaku,” kata bekas Perdana Menteri itu. – BERNAMA


Tak perlu lagi lekat ‘roadtax’ mulai hari ini – Anthony Loke

CYBERJAYA: Orang awam tidak perlu memaparkan lesen kenderaan motor (LKM atau cukai jalan) pada kenderaan masing-masing sebaliknya menggunakan mod paparan digital mulai hari ini.

Menteri Pengangkutan, Anthony Loke Siew Fook berkata, inisiatif pendigitalan itu diperkenalkan bagi mengatasi isu pelekat LKM yang kerap rosak dan bermasalah sebelum ini.

Katanya, orang awam kini boleh mendaftar akaun masing-masing secara digital melalui portal awam Jabatan Pengangkutan Jalan (JPJ) atau aplikasi mobile MyJPJ menerusi App Store, Play Store dan Huawei App Gallery.

“Buat masa ini, inisiatif itu terpakai bagi kenderaan persendirian individu termasuk pemilik motosikal sebelum diperluas ke fasa seterusnya,” katanya pada sidang akhbar di Kementerian Pengangkutan di Putrajaya, hari ini.

Tambah beliau, Lesen Memandu Malaysia (LLM) Persendirian juga akan beralih ke platform digital.

Perihal ini bermaksud pemegang lesen tidak lagi perlu membawa kad fizikal lesen ketika memandu.

Jelasnya, inisiatif secara berperingkat yang kini di fasa partama itu akan mengambil kira kesediaan sistem dan penerimaan awam terhadap pelaksanaannya sebelum diperluaskan ke fasa-fasa seterusnya.

“Saya mengalu-alukan semua pemandu dan pemilik kenderaan untuk beralih ke platform digital. Dengan pendigitalan, keadaan sesak dan beratur panjang di kaunter JPJ akan berkurangan dan ini akan menyumbang kepada peningkatan produktiviti dan keselesaan rakyat.

“Untuk pemandu dan pemilik kenderaan yang belum bersedia, anda masih boleh memperoleh dan mengekalkan amalan memapar pelekat atau kertas LKM serta menggunakan kad fizikal LMM dalam tempoh interim,” ujarnya.

Mengulas lanjut, Loke berkata, dalam tempoh pelaksanaan fasa pertama ini, beberapa kategori pemilik atau pemegang lesen kenderaan masih perlu mempamerkan LKM dan mengemukakan kad LLM mereka.

“Mereka adalah pemegang Lesen Belajar Memandu (LDL), pemegang Lesen Vokasional (PSV/GDL/KON), pemegang Lesen Memandu Malaysia Bagi Warganegara Asing dan pemegang Lesen Memandu Negara Luar Oleh Pemandu Warganegara Asing (IDP).

“Turut perlu memaparkan LKM mereka adalah LKM persendirian syarikat, kenderaan pemilikan warganegara asing dan kenderaan perdagangan meliputi kenderaan barangan dan kenderaan perkhidmatan awam,” maklumnya.

Author

Diyana Rahip

View all posts

View all posts